
Omistan tämän kirjan


äidilleni Anja Tainalla ja


Isäni Reino Tainan muistolle (1934–2021)


ja pojalleni Joel Tainalle


sekä pojanpojalleni Emil Tainalle.


”Kansa, joka ei tunne historiaansa,


ei voi rakentaa tulevaisuuttaan.”


Adolf Ehrnrooth


Jalkaväenkenraali ja Mannerheim-ristin ritari









Ci vis pacem, para bellum –


jos haluat rauhaa, varaudu sotaan


Flavius Vegetius Renatus


roomalainen sotilasteoreetikko


*


Venäjä ei ole koskaan niin heikko eikä liioin niin vahva


kuin miltä se saattaa näyttää.


Otto von Bismarck


Saksan valtakunnankansleri


*


Suomi on hyvä maa.


Se on paras meille suomalaisille.


Se on puolustamisen arvoinen maa,


ja sen ainoa puolustaja on Suomen oma kansa.


Adolf Erik Ehrnrooth


Jalkaväenkenraali ja Mannerheim-ristin ritari


*


Kasakka ottaa sen, mikä on huonosti kiinni.


Sauli Niinistö


Suomen tasavallan presidentti

LUKIJALLE


Kerron käsillä olevassa kirjassa kylmän sodan aikaisesta varusmiespalveluksestani Suomen armeijassa ja 1970-luvun YYA-Suomesta. Savenruskeaa vettä on virrannut Vantaassa jo 48 vuoden ajan siitä, kun vuonna 1977 palvelin varusmiehenä maineikkaassa Uudenmaan Jääkäripataljoonassa. Palveluspaikkani oli Stadin omassa varuskunnassa Santahaminassa. Merellisen kauniissa saaressa oli jo 1000-luvulla viikinkien idäntien varrelle perustama kauppapaikka. Sen jälkeen saarta ovat hallinneet Ruotsin kuninkaat – Kustaa Vaasa käski perustaa saareen jopa kaupungin, voiton vei kuitenkin Vantaanjoen suu – ja Venäjän keisarit, jotka tekivät Santahaminasta sotilassaaren, Ostrov Lagernyin, vuonna 1817.


Kouluikäisestä lähtien olen kaksin käsin ahminut historiaa. Historia-aiheiset kirjat, henkilöhistoriat, historiasta kertovat tv-dokumentit ja elokuvat sekä luennot koukuttavat edelleen. Kiinnostuksestani historiaan saan kiittää isääni, joka vei lapsuudessani minua ja veljeäni erilaisiin museoihin, Liisankadulla olleesta Sotamuseosta Suomenlinnaan ja Kansallismuseosta Mannerheimmuseoon, joka teki minuun suuren vaikutuksen. Hän luki meille usein myös J. L. Runebergin Vänrikki Stoolin tarinoita.


Myöhemmin innostuin kirjoittamaan historiasta. Olen julkaissut kaksi sukuhistoria-aiheista kirjaa: Hyvästi Inkeri (2015), jossa kerron inkerinsuomalaisen isoisäni, inkeriläisittäin äijäni, Matti Pietarinpoika Tainan (1888–1948) ja hänen perheensä jännittävästä elämästä ja inkerinsuomalaisten kovasta kohtalosta Neuvostoliitossa. Hyvästi Inkeri -kirjan itsenäisessä jatko-osassa, Esiisien maassa (2017), käyn läpi uuteen kotimaahansa, Suomeen, kotoutuneen Tainan perheen ja muiden inkeriläisten jännittävistä ja dramaattisista vaiheista. Yksi kirjan päähenkilöistä on Inkerissä Saklinan kylän Juhalsimon talossa syntynyt isäni Reino Matinpoika Taina (1934–2021). Teosteni saaman hyvän palautteen ja arvioiden rohkaisemana sekä ystävien, tuttujen ja vaimoni kannustuksen innoittamana tartuin uuteen aiheeseen; oman elämäni muisteluun. Kirjasta piti tulla historiallisen sukusaaga trilogian päättävä teos. Mutta toisin kävi, sillä uuden kirjan aihe rajautui ja valikoitui Euroopassa alkaneen Ukrainan sodan, mielenkiintoisten kirjojen ja inspiroivan tv-sarjan ohjaamana yhteen elämäni muistorikkaimpaan jaksoon; kylmän sodan aikaan suorittamaani varusmiespalvelukseen ja ajankuvaan 1970-luvun suomettuneesta YYA-Suomesta. Huomattuani aihealueiden osittaisen erillisyyden, niiden laajuuden, joka paisutti käsikirjoituksen sivumäärän liian suureksi, jouduin jakamaan sen kahteen osaan: armeijamuistoistani kertovaan osaan ja suomettumisen synkkään historiaan. Jälkimmäisestä aiheesta ilmestynee joskus erillinen kirja. Ehkäpä palaan muihin elämäni vaiheisiin myöhemmin.


Olin jo pariinkin otteeseen ajatellut kirjoittaa armeija-ajastani, mutta aihe oli jäänyt ajatuksena hautumaan. Sitten tuli karu herätys. Uuden tsaarin ja julman diktaattorin Vladimir Putinin laittomasti aloittamat sodat Georgiassa 2008 ja Ukrainassa 2014 sekä yhä itsekkäämmät ja uhkaavammat puheet ja järjettömät vaatimukset mm. Venäjän kylmän sodan aikaisen etupiirin palauttamisesta, johon Suomikin kuuluisi, saivat suomalaisten ennestään korkean maanpuolustustahdon yhä korkeammaksi. Maamme puolustuskyvyn kehittäminen ja kokonaisvaltainen varautuminen nähtiin entistäkin tärkeämmäksi. Olin vahvasti samaa mieltä, ja mietin miten armeija, aseistus, puolustuskyky ja -tahto ja varusmiesten koulutus olivat kehittyneet niistä ajoista, kun olin asepalveluksessa 1970-luvun lopulla.


Kylmän sodan aikana ainoa Suomea uhkaava sotavoima oli Neuvostoliiton puna-armeija. Vuonna 1991 se vaihtui aggressiivisen Venäjän federaation asevoimiin. Putinin Venäjä aloitti vuonna 2014 laittoman ja roistomaisen sodan itsenäistä Ukrainaa vastaan. Sota laajeni 24. helmikuuta 2022 laajamittaiseksi suurhyökkäykseksi pääkaupunki Kiovan ja koko maan valtaamiseksi. Venäjän hyökkäys muuttui brutaaliksi tuhoamissodaksi, myös erityisesti siviilejä kohtaan. Venäjän tavoitteena oli lopettaa Ukrainan itsenäisyys ja olemassaolo. Euroopassa käynnissä oleva julma sota sai minut uudelleen miettimään Suomen kykyä vastata Venäjän mahdolliseen hyökkäykseen. Sillä jos Venäjä voittaa sodan Ukrainassa, niin mikä maa olisi sen seuraava kohde: Moldova, Viro, Latvia, Liettua, Puola vaiko Suomi? Onko nykyinen puolustuskykymme riittävä? Ja vertaamaan nykyisiä Puolustusvoimia, sen puolustusoppia ja -kykyjä sekä varusmieskoulutusta oman varusmiesaikani koulutukseen, oppeihin ja kykyihin. Tästä oli lyhyt matka aloittaa armeijassa kokemani muistelu. Kirjoitustyö alkoikin täydellä innolla vuonna 2020.


Mietin myös, mikä olisi oma panokseni isänmaan puolustamisessa kuten perustuslain pykälä 127 velvoittaa: ”Jokainen Suomen kansalainen on velvollinen osallistumaan isänmaan puolustukseen tai avustamaan sitä sen mukaan kuin laissa säädetään.” Muistaisinko ja osaisinko vielä armeijassa ja kertausharjoituksissa opitun, kykenisinkö ja jaksaisinko fyysisesti ja henkisesti? Ehkäpä en enää fyysisesti. Kun mittarissa on jo 68 vuotta, en aliupseerina kuulu enää reserviinkään, joten sotilaalliset tehtävät eivät liene enää mahdollisia. Mutta meistä jokainen voi tehdä kykyjensä puitteissa kyllä jotain, oman osuutensa – minäkin. Koulutukseni ja työkokemukseni turvallisuuspäällikkönä olisivat hyödynnettävissä kotirintaman suojelu- ja turvaamistehtävissä, jos tilanne niin vaatisi.


TV2 esitti vuosina 2018–2023 elokuvaohjaaja Ninni Rokosan käsikirjoittaman ja ohjaaman dokumentaarisen nelikautisen sarjan Naissotilaat. Suuren suosion saavuttanut hieno, realistinen ja innostava sarja on kuvattu Porin prikaatissa Niinisalossa, Kainuun prikaatissa Kajaanissa, Rannikkoprikaatissa Upinniemessä ja Karjalan prikaatissa Vekaranjärvellä. Koukutuin ohjelmaan heti ensimmäisestä kaudesta.


Naissotilaat -sarja välittää hienosti asepalveluksen vapaaehtoisina suorittavien naisten vahvan motivaation, rautaisen asenteen, huumorin, periksi antamattomuuden ja sisun sekä halun oppia ja edetä aina sotilasjohtajiksi asti. Everstiluutnantti Annukka Ylivaara aloitti 1.5.2022 Kaartin jääkärirykmenttiin kuuluvan Uudenmaan jääkäripataljoonan komentajana. Ylivaara on ensimmäinen nainen pataljoonan komentajan tehtävässä maavoimissa. En vuonna 1977 olisi osannut kuvitellakaan naisten asepalvelusta, saatikka pataljoonani komentajaksi naista. Minusta on hieno asia, että suomalaiset naiset ottavat yhä enenevissä määrin osaa myös maanpuolustuksellisiin tehtäviin.


Sain Naissotilaat -sarjasta lopullisen lähtölaukauksen kirjoitustyölleni, sillä ohjelma herätti oman varusmiesaikani muistot ja kokemukset vahvana mieleeni inspiroiden minut innoituksen vallassa kirjoittamaan omat vaiherikkaat ja jännittävät armeijakokemukseni kirjaksi. Jostain syystä kohdalleni sattui omasta mielestäni useita rutiininomaisesta ja keskimääräisestä varusmiespalveluksesta poikkeavia tapahtumia. Toivon kirjani herkistävän lukijan omat armeijamuistot. Ja niille, joille asepalvelus on jäänyt kokematta tai on vielä edessä, aikaikkunan 1970-luvun armeijaan ja Suomeen sen kokeneen varusmiehen muistojen kautta.


Suomen tasavallan presidentti Mauno Koivisto (1923–2017):


”Venäläisessä ajattelussa maa on osa Venäjää, kun se on kerran valloitettu. Sillä tavalla mekin edelleen kuulumme heidän ajattelussaan heidän puolellensa [etupiiriinsä]. Venäjän heikkous, jonka me olemme nähneet [Neuvostoliiton romahduksen jälkeen 1991–2000], on poikkeuksellinen tilanne. Venäläiset tulevat pyrkimään ulos nykyisestä heikkoudesta ja tulevat löytämään tavat, joilla he saavat sisäisen järjestyksensä vahvemmaksi. Venäjä on tasankojen maa, ja sillä seikalla on tulevaisuudessakin vaikutuksensa siihen, miten turvallisuuspoliittinen ajattelu [Venäjällä] muotoutuu.” (Mauno Koivisto, Venäjän idea, 2001, 292–293.)


Preussilainen kenraali ja sotateoreetikko Carl von Clausewitz (1780–1831):


”Poliittisen näkökannan alistaminen sotilaallisen näkökannan ensisijaisuuteen olisi järjenvastaista, politiikkahan on saanut sodan aikaan; politiikka on ohjaava äly, mutta sota vain väline eikä päinvastoin. Mahdolliseksi jää siis vain sotilaallisen näkökannan alistaminen poliittisen näkökannan ensisijaisuuteen.”


”Niinpä politiikka siis alistaa sodan kaikkea muuta mahtavamman alkuvoiman, tekee siitä pelkän välineen; hirmuinen lyömämiekka, joka on nostettava kaksin käsin ja kaikin voimin iskemään vain yhden ainoan kerran, muuttuu kevyeksi ja käteväksi kalvaksi, ja tästäkin tulee joskus jopa vain pistomiekka, jota käyttelemällä politiikka voi vaihtelevasti antaa iskuja ja tehdä harhautustemppuja ja väistöjä.” (Carl von Clausewitz, Sodankäynnistä, 2009, 285–286)










JOHDANTO


Aseellisen maanpuolustuksen kannatus oli Suomessa 1960- ja 1970-luvuilla mittaushistorian alhaisimmalla tasolla. Kun verrataan mittaustuloksia 2020-luvun vastaaviin tuloksiin koskien maanpuolustushenkeä ja tukea yleiselle asevelvollisuudelle, erot ovat huomattavia. Suomen olosuhteet ja tilanne olivat 50–60 vuotta sitten aivan toisenlaiset. Sotilaallisen YYA-avunantosopimuksen aikaisen suomettuneen Suomen geopoliittinen asema ja kapea poliittinen liikkumatila Neuvostoliiton kainalossa olivat silloin määräävinä tekijöinä ja ne näkyivät vahvasti myös mielipiteissä. Maamme kuului tiukasti Neuvostoliiton etupiiriin. Pasifismi, rauhanaate ja aseriisuntaliike, joka kohdistui korostetusti vain länsivaltojen asevarusteluun, olivat Neuvostoliiton masinoimana voimakkaasti muokkaamassa varsinkin suuren ikäluokan ja vasemmiston mieliä. Nyt Suomi on sotilaallisesti liittoutunut Naton täysivaltainen jäsen ja Euroopan Unionin jäsen, eikä Suomella ole enää Neuvostoliiton perillisen, Venäjän, kanssa sen itsenäisyyttä ja itsemääräämisoikeutta rajoittavia sopimuksia.


Maanpuolustustiedotuksen suunnittelukunnan (MTS) vuoden 1970 ja 2022 kyselyiden tuloksissa on suuret erot. Kysymykseen: ”Jos Suomeen hyökätään, niin olisiko suomalaisten mielestänne puolustauduttava aseellisesti kaikissa tilanteissa, vaikka tulos näyttäisi epävarmalta?”, vastasi vuonna 1970 myöntävästi vain 42 prosenttia ja kieltävästi 51 prosenttia kyselyyn osallistuneista. Vuoden 2022 tulos oli aivan erilainen: kyllä, vastasi peräti 83 prosenttia eli kaksinkertainen määrä verrattuna vuoden 1970 tulokseen. Kieltävästi vastasi ainoastaan 8 prosenttia. Vuoden 2022 kyselyn mukaan yleisen asevelvollisuuden nykyisellään säilyttäisi 82 prosenttia vastaajista. Jos kysymys olisi esitetty 1970-luvulla, tulos olisi saattanut olla hyvinkin negatiivinen, ehkä kuitenkin niukasti yli puolet olisi kannattanut yleistä asevelvollisuutta.


Koko yhteiskuntaan ja kansalaisten asenteisiin vaikuttivat vahvasti poliittiset suuntaukset ja puolueiden ohjelmat. Vasemmistosuuntaus oli erityisen voimakasta juuri 60- ja 70-luvuilla. Oikeiston ja vasemmiston kilpailu äänestäjien ”sieluista” ja eduskunnan voimasuhteista vuosien 1958–1983 eduskuntavaaleissa oli välillä tiukkaakin tiukempaa. Vasemmistopuolueet saivat kaksissa  vaaleissa, vuosina 1958 ja 1966, eduskuntaan niukan enemmistön, muutoin oikeistoon lukeutuvat puolueet muodostivat enemmistön. Presidentti Kekkosen ohjailema emopuolueensa Maalaisliitto/Keskustapuolue laskettiin oikeistoon, vaikka se oli likeisessä yhteistyössä laitavasemmiston kanssa. Maanpuolustustahto alkoi kohota 1980-luvulta lähtien. Neuvostoliiton kaaduttua vuonna 1991 ja Suomen kommunistien ja sosialistien kannatuksen sen jälkeen romahdettua, nousi maanpuolustustahto kiihtyvää tahtia ollen nykypäivänä maailman korkein.


Leimallisesti juuri vasemmiston asenteet 1960- ja 1970-luvuilla olivat ajan hengen mukaisesti vahvasti armeija- ja asepalvelusvastaisia. Pasifismi ja aseistariisunta, myös Suomea yksipuolisesti koskeva, saivat suurta kannatusta kommunistien ja vasemman laidan sosialidemokraattien riveissä. Vasemmisto vähätteli maanpuolustuksen merkitystä ja Suomen puolustuskykyä ja yleensäkin sen tarvetta vaatien puolustusmäärärahojen leikkaamista unohtaen samalla autuaasti Suomen ja Neuvostoliiton solmiman sotilaallisen avunantosopimuksen, YYA-sopimuksen (1948–1992) sotilaalliset velvoitteet. Suomi oli YYA-sopimuksen takia idän jättiläiskarhun kynsissä kuuluen Moskovan määritelmän mukaan sen etupiiriin. Myös länsi oli tätä mieltä.


Neuvostoliiton Tehtaankadun suurlähetystö ja sen KGB-residenssi (keskuspaikka) olivat taitavasti soluttautuneet suomalaiseen yhteiskuntaan, kaikille sen tasoille, presidenttiä, hallitusta ja eduskuntaa myöten. Soluttautumista edesauttoi se, että KGB-asiamiesten toiminta sallittiin, mahdollistettiin ja sitä jopa edistettiin ja toivottiin suomalaisten itsensä taholta. Erittäin tehokas ja onnistunut ”kotiryssä” -toiminta käytti hyväkseen hyödyllisiä idiootteja ja hyväntahtoisia hölmöjä ja erityisesti vallanhimoisia poliitikkoja puoluetaustasta riippumatta.


Neuvostoliiton propaganda ja suomalaisten rauhanliikkeiden masinointi ja ohjailu tukirahoituksen ja kotikommunistien avulla muokkasivat vahvasti myös yleistä mielipidettä. Neuvostoliiton aseet olivat rauhan aseita, ne oli leimattu rauhankyyhkyllä, ne olivat kilttejä, jopa Suomenkin aseita kiltimpiä, ja vain puolustusta varten. Ne voitiin riisua vasta viimeiseksi. Taantumuksellisen ja imperialistisen lännen ja varsinkin puolustusliitto Naton aseet ja ohjukset olivat pahoja tuomiopäivän aseita, ne piti hävittää ensimmäisenä, vaikka rauhanmarssien joukkovoimalla. Myös asepalvelus haluttiin muuttaa vapaaehtoiseksi tai jopa kokonaan lakkauttaa. ”Neuvostoliiton sankarillinen punaarmeija puolustaa kyllä tarpeen vaatiessa Suomeakin”, kuuli usein äärivasemmiston suusta. ”Samalla se takaisi Suomen siirtymisen sosialististen maiden onnelliseen perheeseen”, tätä puolisalaista lisätavoitetta ei yleisesti ääneen lausuttu.


YYA-sopimuksen sotilaallisista yhteistoimintapykälistä huolimatta Suomi markkinoi maailmalle itseään harhaanjohtavasti puolueettomaksi maaksi, siksi, joka se halusi olla. Suomen tulkinta YYA:sta korosti ystävyyden lisäksi sen johdantoon kirjattua Suomen pyrkimystä pysytellä suurvaltojen ristiriitojen ulkopuolella. Neuvostoliitto taasen tulkitsi sopimuksen sotilasliitoksi tai ainakin Suomea sitovaksi poliittiseksi liitoksi, joksi se myös muodostui. Myös Suomen armeijan aseet ja sotilaat olivat suomalaisten mielestä puolueettoman neutraaleja. Aseita ei rauhan aikana suunnattu ketään vastaan, vaikka niillä salaisesti varauduttiinkin torjumaan Neuvostoliiton hyökkäys. Suomesta tulikin rauhanturvaamisen suurvalta.


Etupiiristään tarkka Kreml ärähti heti, jos suomalaiset ostivat lännestä ”pahoja” aseita. Niinpä niitä hankittiin sekä lännestä että idästä. Silti idän karhu välillä murisi ja kotikommunistit kihisivät kiukusta. Puolustusvoimat piti julkisuudessa kaikkia muita ilmansuuntia mahdollisina hyökkäyssuuntina, paitsi ei itää. Mutta tosiasiallisesti se suunnitteli, varautui, varustautui ja harjoitteli ainoastaan Neuvostoliiton hyökkäyksen torjuntaan. Tämän tiesi myös Kreml. Ja venäläiset tiesivät myös kuinka taitavan, motivoituneen ja tehokkaan vastustajan se Suomen armeijasta saisi. Moskovan norsun muistissa olivat suomalaisten torjuntavoitot talvi-ja jatkosodissa ja venäläisten niissä kärsimät hirvittävät mies- ja kalustotappiot.


Kylmän sodan aikana (1947–1991) puolustusvoimat toimivat turvallisuuspoliittisessa kokonaisuudessa ensi sijassa ulkopolitiikan tukena. Perimmäisenä tehtävänä oli valmistautuminen maan puolustamiseen hyökkäystä vastaan. Todennäköisin ja melkein ainoa ajateltavissa oleva hyökkääjä oli Neuvostoliitto, jonka politiikan työkalupakissa on aina ollut moukarina hyökkäyssota toista suvereenia valtiota vastaan. Preussilainen sotateoreetikko ja kenraali Carl von Clausewitz totesi jo vuonna 1832–1833 ilmestyneessä suurteoksessaan Vom Kriege (suom. sodasta): ”Sota on vain ulkopolitiikan jatkamista muilla keinoin.” Tämän venäläiset olivat oppineet ja ottaneet käyttöönsä hyvin varhain. Vallankumousjohtaja ja kansanmurhaaja Vladimir Lenin luki moneen kertaan Clausewitzin teoksen, ja toteutti soveltaen sen oppeja Venäjän vallankumouksessa ja bolševikkien vastustajien raivaamisessa ja kommunistisen diktatuurin perustamisessa. Venäjä käyttää julmaa moukariaan edelleen, nyt Ukrainassa.


Puolustusvoimien kehittäminen oli Suomen 1960- ja 1970-lukujen poliittisessa ilmapiirissä hyvinkin haasteellista. Edes armeijan oma ylipäällikkö, presidentti Kekkonen, ei antanut tukeaan, päinvastoin. Varsinkin 1960-luvulla Kekkonen suhtautui Puolustusvoimiin suorastaan vastenmielisesti tukien vasemmistopiirien aseidenriisunta- ja asevelvollisuuden poistamistavoitteita. Kekkonen kosiskeli nuorisoa ja eli heidän kanssaan 1960-luvun jälkipuoliskolla pasifismin kulta-aikaa. Vietnamin sodan herättämä vastenmielisyys kanavoitiin Moskovan taitavasti masinoimana kaikkea sotilaallista toimintaa, myös oman maan puolustusvoimia vastaan. Suomessakin poltettiin jopa sotilaspasseja ja Sadankomiteaan ja Rauhanpuolustajiin virtasi jäseniä. Siviilivastarintaa tarjottiin naiivisti ja aivan vakavissaan vaihtoehdoksi aseelliselle puolustukselle. Yleisen asevelvollisuuden tarkoituksenmukaisuus asetettiin kyseenalaiseksi ”tykinruokapolitiikkana” ja suuret reservit ehdotettiin korvattavaksi vähälukuisella mutta hyvin varustetulla ammattiarmeijalla, tai vain rajavartioilla ja poliiseilla.


Kekkonen kaatoi lisää vettä pasifistien ja vasemmistoradikaalien propagandamyllyyn tervehtiessään Suomen nuorisoa Teinilehdessä keväällä 1964: ”Rauhantyö on meillä vuosikymmenien ajan ollut hyljeksittyä. Sen tekijät ovat yleisen mielipiteen mukaan olleet parhaassa tapauksessa hassahtaneita idealisteja tai vähä-älyisiä myötäjuoksijoita, mutta yleisimmin pahoja kommunisteja. Tällainen ’yleinen mielipide’ on saatava muuttumaan, sillä – kuten itsenäisyyspäivänä 1963 lausuin ylioppilaiden edustajille – rauhantyö nykyisenä aikana on osa nuorison isänmaallisuutta, se on osa kaikkien kansalaisten isänmaallisuutta”. Presidentin varsinaiset moitteet kohdistuivat maanpuolustusväkeen: ”Jos maanpuolustuksen hyväksi toimiva suhtautuu halveksivasti rauhantyöntekijään, hän on väärässä. Maailman rauha on kaukainen päämäärä, mutta se ei toteudu, ellei sen hyväksi tehdä työtä. Yhteiskunnan silmissä on rauhantyö tunnustettava yhtä isänmaalliseksi kuin mikä tahansa muu kansallisesti jalo toiminta”, puolustusvoimien oma ylipäällikkö myllytti.


Presidentillisen hyväksymisen siivittämänä alkoi aseistakieltäytyjien määrä lisääntyä 1960-luvun puolestavälistä alkaen. Seuraavalla vuosikymmenellä se oli varsinkin vasemmistonuorten keskuudessa suorastaan aatteellinen velvollisuus. Tämä asenne levisi myös poliittisiin vasemmistoliikkeisiin kuulumattomiin tavallisiin nuoriin miehiin. Osa heistä ajatteli, että oli jollain keinolla laistettava varusmiespalvelus, joko heittäytymällä ”hulluksi” tai sairaaksi tai keksimällä äkkiä jokin vakaumus, jonka perusteella voisi itsekkäästi välttää armeijaan joutumisen. ”Mua ei kiinnosta pätkääkään toi paska intti. Muahan ei kukaan kapiainen komentele. Sinne en mene – menkööt muut – sotahullut. Mä heittäydyn vaikka kahjoksi ja rupeen dokaamaan tai alan käyttää huumeita”, eräskin pihlajamäkeläinen kaveri uhosi minulle 1970-luvun alussa.


Oli Suomen kansan onni ja maamme itsenäisyyden turva, että suuri enemmistö kansasta suhtautui maanpuolustukseen, puolustusvoimiin ja asepalvelukseen myönteisesti, myös minun ikäluokastani (1955–1965 syntyneet), jotka olimme niin sanottuja ”seiskytlukulaisia”. Me olimme pääosin ihan toista maata kuin iso osa kuusikymmentälukulaisista ja varsinkin vasemmistoradikaaleista, kommunisteista ja vasemman laidan sosialidemokraateista, joista osa suunnitteli sosialismiin siirtymistä ja jopa vallankumousta.


Oma asennoitumiseni maanpuolustukseen ja asepalvelukseen oli hyvin myönteinen. Olen aina ollut hengeltäni perinteisen isänmaallinen. Ymmärsin jo teini-ikäisenä maanpuolustuksen merkityksen ja tärkeyden, joten armeijaan meno oli minulle itsestään selvä velvollisuus ja myös oikeus. Isänmaallisuudestani saan kiittää isääni ja äitiäni, jotka lapsina kokivat toisen maailmansodan kauhut, läheisten menettämisen tuskan ja surun. Isäni perhe oli kokenut Inkerissä neuvostojärjestelmän kauheudet ja sodan hirveydet. Perheen siirryttyä sotaa pakoon Suomeen lokakuussa 1943, he elivät jatkosodan loppuvaiheet esi-isiensä maassa. Vanhempani korostivat oman maan itsenäisyyden ja sen vapauden tärkeyttä. Sitä on tarvittaessa puolustettava vaikka asein kuten viime sodissa.


Ollessani lapsi, isäni luki minulle usein Johan Ludvig Runebergin isänmaallishenkistä Vänrikki Stoolin tarinat runokokoelmaa. Hän piti Sotilaspoika runosta ja lauloi sitä mielellään: ”Mun isän´ oli sotamies ja nuori, kauniskin, jo viisitoista vuotisna hän astui rivihin. Tiens´ aina kulki kunniaan, iloisin mielin kärsi vaan hän kylmää, nälkää, haavojaan, mun isän´ armahin.” Selailimme usein pikkuveljeni Jukan kanssa hienoa kirjaa nauttien sen upeasta kuvituksesta, joka oli Albert Edelfeltin käsialaa.


Minulle maanpuolustushenkeä nostattavia olivat myös suomalaisten onnistuneet puolustustaistelut ja torjuntavoitot talvi- ja jatkosodissa: Suomea ei miehitetty eikä sitä liitetty kommunistiseen Neuvostoliittoon viideksikymmeneksi vuodeksi, kuten oli ollut Viron, Latvian ja Liettuan karuna kohtalona. Toiseen maailmansotaan osallistuneista valtioista vain kolmen maan pääkaupunkia ei miehitetty, ne olivat Lontoo, Moskova ja Helsinki.


Itsenäistyin kodin piiristä jo hyvin nuorena mentyäni töihin 16-vuotiaana ja muutettuani vuoden päästä tyttöystäväni Sinikan kanssa yhteiseen asuntoon. Aloitin tammikuussa 1976 sähköasentajan nelivuotisen oppisopimuskoulutuksen VR:n konepajakoulussa, Pasilan konepajalla, Helsingin Aleksis Kiven kadulla. Siirryin VR:lle toisesta valtion laitoksesta, Postista. Suurella konepajalla oli silloin noin tuhat työntekijää, sen ollessa Helsingin suurimpia yksittäisiä työpaikkoja.


Huomasin pian poikkeavani isänmaallisuudessani ja maanpuolustushengeltäni varsinkin kuusikymmenlukulaisista ja myös vanhemmista vasemmistoa kannattavista työntekijöistä. Isäni ja äitini, setäni Väinö Taina ja mummoni Eeva Taina, olivat usein varoitelleet kommunisteista ja sosialismista. Äitini Anja Mielonen asui lapsena perheensä kanssa Kumpulassa, Kymintiellä. Anja kävi Runeberginkadulla sijaitsevaa tyttönormaalilyseota 1950-luvulla, ja ystävystyi samalla luokalla olevaan Airiin, joka asui myös Kumpulassa. Kun Anjan Hilja-äiti varoitti häntä siitä, että koko Airin perhe on ”tulipalokommunisteja”, kauhistui Anja ja katkaisi ystävyyden ja yhteiset koulumatkat päättyivät siihen. Äitini kertoi, että ollessaan viimeisellä luokalla, jakoi Airi koulussa kommunistien vaalimainoksia, kunnes se varsin nopeasti kiellettiin.


VR:n Pasilan konepajalta kommunisteja vasta löytyikin ja paljon. Myöhemmin minulle selvisi, että Pasilan konepaja oli varsinainen kommunistien pesäpaikka. He hallitsivat myös konepajalla toiminutta ammattiosastoa, Rautatieläisten Liiton osasto numero ykköstä. Kerrottuani tästä isoäidilleni, hän varoitti minua: ”Kuulehan sie Matvei. Älä sie vua ruppee niien kans kaverloimaa. Hyö valehtelloot ja pettäät ain. Kommunistiloi ei piä missää nimes laskee valtaa, se ois Suomen loppu. Jumala meit siint tauvist varjelkoon”, inkeriläinen mummoni varoitteli ja siunaili päälle. ”No en varmasti rupea. Mie olen jo huomannu miten ne puhuvat läpiä päähänsä”, sanoin mummoa rauhoitellen.


Venäjän keisarikunnan Inkerinmaalla vuonna 1904 syntynyt ämmäni, kuten Inkerissä isoäitiä kutsuttiin, Eeva Savolainen, koki Vladimir Leninin johtamien bolševikkien vallankaappauksen ja Venäjän verisen sisällissodan kauheudet sekä Josif Stalinin johtaman Neuvostoliiton inkerinsuomalaisiin kohdistamat vainot, karkotukset, pakkotyöleirituomiot ja teloitukset. Stalin ja kommunistinen Neuvostoliitto syyllistyivät noin 70 000 inkerinsuomalaisen hengen vaatineeseen kansanmurhaan. Mummoni tiesi tasan tarkkaan minkälainen kommunistinen järjestelmä oikeasti oli: ihmisarvosta piittaamaton, säälimättömän julma kuoleman mylly. Se ei suinkaan ollut tavallisten ihmisten työläisten paratiisi, vaan maanpäällinen helvetti. Paratiisi se oli vain diktaattoreille, kommunistisen puolueen johdolle ja sen eliitille, nomenklatuuralle.


Hämmästyin suuresti ja vähän närkästyinkin, kun useat vanhemmat työkaverit, jopa demareiksi tietämäni ja myös ihan tavalliset duunarit, vähättelivät Suomen armeijaa ja varusmiespalvelusta sanoen sen olevan turhaa militaristista pyssyillä leikkimistä. Eräskin sanoi minulle: ”Säkin voisit Taina ryhtyä aseistakieltäytyjäksi. Se on kuule sitä oikeanlaista isänmaallisuutta.” Jotkut olivat jopa sitä mieltä, että ”Suomessa riittäisi ihan hyvin Rajavartiolaitos ja poliisi. Armeija on vaan turha rahareikä. Ei me neukuille kuitenkaan mitään mahdeta. Ja rauhaa rakastava Neuvostoliittohan on sitä paitsi meidän paras ystävämme, niin on Kekkonenkin sanonut”. Kommunistien mielestä ”armeija voitaisiin lakkauttaa vaikka heti, sillä Neuvostoliitto voisi ystävällisesti puolustaa myös Suomea pahaa länttä vastaan. Puna-armeijahan on voittamaton”, he vaahtosivat. Neuvostoliiton ja suomalaisen äärivasemmiston vaarallinen pasifistinen propaganda oli uponnut viljavaan maahan.



UUSI PUOLUSTUSOPPI – ALUEELLINEN PUOLUSTUS


Presidentti Juho Kusti Paasikivi vahvisti eduskunnan säätämän uuden asevelvollisuuslain vuonna 1950. Palvelusajaksi miehistölle (sotamies, jääkäri, tykkimies, pioneeri, matruusi, lentosotamies, rakuuna ja korpraali) määrättiin 240 vuorokautta eli kahdeksan kuukautta. Päällystön (upseerit ja aliupseerit) ja erikoistehtäviin koulutettavien palvelusajaksi määrättiin 330 vuorokautta eli 11 kuukautta. Lain alkuun oli kirjattu vanha velvoite: ”Isänmaan ja laillisen yhteiskuntajärjestyksen puolustukseksi on jokainen Suomen mies asevelvollinen.” Palvelusajat olivat voimassa aina 1980-luvun loppuun asti.


Kommunistit tekivät Neuvostoliiton tuella Tšekkoslovakiassa vallankaappauksen helmikuussa 1948 ja liittivät maan kansandemokratiana (kommunistisena) Neuvostoliiton määräysvallassa olevaan itäblokkiin ja myöhemmin Varsovan liittoon. Tämän jälkeen suomalaisten kommunistien johtaja Hertta Kuusinen julisti voitonriemuisen uhmakkaasti Messuhallin puheessaan: ”Tšekkoslovakian tie on myös meidän tiemme.”


Tšekkoslovakian kovan kohtalon johdosta presidentti Paasikivi lausui keväällä 1948 kuvauksen siitä mitä tapahtuisi, jos Neuvostoliitto yrittäisi Tšekkoslovakian tavoin sovjetisoida Suomen: ”Me ammumme jokaisen kiven ja puun takaa ja jatkamme ampumista viisikymmentä vuotta. Me emme ole tšekkejä. Me emme ole hollantilaisia. Me taistelemme kynsin hampain jokaisen kallion takana ja yli jokaisen järven jään. Minä en taistele enää pitkään. Minä olen vanha, mutta toiset jatkavat.”


Puna-armeijan liikkuvuus ja tulivoima olivat kehittyneet 1950-luvulta lähtien erittäin paljon. Tämä oli tietysti huomattu maamme sotilastiedustelussa, ja tehty johtopäätös, etteivät Suomen sodanajan joukot pystyisi suurhyökkäystapauksessa pysäyttämään venäläisiä millään järkevällä puolustuslinjalla kuten vielä toisessa maailmansodassa oli Mannerheim-linjalla ja VKT-linjalla pystytty.


Tästä syystä Suomen puolustusajattelu muutettiin 1960-luvun puolivälissä alueelliseksi puolustukseksi, samalla puolustuslaitos siirtyi sotilaslääniorganisaatioon. Aluepuolustuksessa oli hyökkäyksen sattuessa tarkoituksena pitää hallussa tärkeimmät alueet ja antaa periksi vähemmän tärkeillä suunnilla. Vihollista valmistauduttiin hidastamaan ja kuluttamaan sinä aikana, kun päävoimia ryhmitettiin ratkaisutaisteluja varten. Sen jälkeen kulunut ja tappioita kärsinyt hyökkääjä pysäytettäisiin ja lyötäisiin puolustajan valitsemalla edullisella maastoalueella. Uutta taistelutapaa opetettiin ja sen mukaista toimintaa koulutettiin ja harjoiteltiin 1970-luvulla aina varusmiehiä myöten. Uutta doktriinia eli puolustusoppia kuvattiin piirroksella, jossa paikallispuolustus muodosti lattian. Sen päällä suojajoukot viivyttivät ja kuluttivat ja pääjoukot jatkoivat hyökkäämällä vihollisen sivustoihin maahan tunkeutujan lyömiseksi.


Suureen reserviin perustuvan kansanarmeijan syväpuolustuksen tukitoimintoihin tulivat mukaan sissitoiminta, panssareiden käyttö ja linnoittautuminen. Mutta hyökkäyksellisiä asejärjestelmiä siihen ei vielä kuulunut. Uusi puolustusoppi sopi paitsi YYA-sopimuksen toimeenpanoon myös Neuvostoliiton hyökkäyksen torjuntaan. Kaikkein tärkeintä oli tietysti puna-armeijan torjuminen, mutta se piti pitää pois julkisuudesta ja kansan silmistä ja korvista. Kreml tietysti ymmärsi mistä todellisuudessa oli kysymys.


Punatähtisten ilmavoimien kehittyminen oli Suomen kannalta erityisen huolestuttavaa. Keskimatkan strategisilla Tubolev Tu-16- ja Tu-22-suihkupommituskoneilla pystyi pommittamaan Suomen jokaista kolkkaa. MiG-21 hävittäjät pystyivät suojaamaan pommikoneita syvälle sisämaahan. Ei ollutkaan ihme, että Kreml oli huolestunut Suomen ilmapuolustuksen huonosta tilasta – tosin kylläkin lännestä tulevien ilmahyökkäysten varalta. Ilmavoimilla oli käytössään vain 13 kpl englantilaista Folland Gnat -torjuntahävittäjää ja 15 kpl Suomen ensimäistä suihkuhävittäjää, jo vanhentunutta De Havilland Vampire -hävittäjää. Suomen harvaan ilmapuolustukseen jäi lisäksi pitkäksi aikaa paha aukko, sillä ensimmäiset ilmatorjuntaohjukset voitiin hankkia vasta 1970-luvulla.


Neuvostoliiton maahanlasku- ja erikoisjoukkojen käyttöä Suomea vastaan pidettiin vakavana potentiaalisena uhkana. Tästä oli puolustuskyvyn kannalta myös hyviä vaikutuksia, sillä uhka esti Puolustusvoimien aineellisen romahtamisen 1970- ja 1980-luvuilla. Uhkaan piti siis vastata, joten puolustuskyvyn kehittäminen alkoi vasemmiston vastustuksesta huolimatta jo 1960-luvulla. Erityisesti 1970-luvun hankintojen ja henkilökunnan ja varusmiesten koulutuksen kehittymisen myötä puolustuskyky teki useita leijonanloikkia kohti sitä korkeaa tasoa, jolla se nykypäivänä on.



KREML PAINOSTAA


Kommunistisesta itäblokista länteen vuonna 1971 loikannut tšekkikenraali Jan Šejna paljasti Neuvostoliiton operaatiosuunnitelmista sodan syttyessä: ”Neuvostoliiton asevoimat raivaisivat tiensä kohti Atlanttia ja se laski tarvitsevansa Suomen läpimarssiin vain 24 tuntia.” Venäläisten aika-arvio oli täysin utopistinen ja propagandistinen. Heidänhän piti talvisodassakin marssia Rajajoelta Helsinkiin 336 tunnissa eli vain kahdessa viikossa. Mutta pääkaupunkiimme he eivät koskaan päässeet, eivät edes Viipuriin. Kun venäläiset jälleen epäilivät Suomen kykyä torjua lännen hyökkäystä, joutuivat suomalaiset seuraavana vuonna aloittamaan salaiset sotilaalliset YYA-konsultaatiot. Kansaa ei haluttu hermostuttaa, joten se pidettiin asiasta täysin pimennossa.


Koululaiva fregatti Matti Kurjen vieraillessa vuonna 1970 Kronstadtin sotasatamassa ryhtyi satamasta vastaava insinöörikommodori kostean illallisen aikana puhumaan siitä, ettei Suomen kannata haalia tukea lännestä, se on epäviisasta. Neuvostoliitto pitäisi huolen turvallisuudestaan, ja kriisin sattuessa se miehittäisi Haminan, Kotkan, Loviisan, Porkkalan ja Hangon. Mutta hyvillä suhteilla Neuvostoliittoon tämä voitaisiin välttää. Neuvostoliitolle ei mikään sopimus, YYA tai muu, ole noudattamisen arvoinen, jos suurvallan etu vaatii muuta, oli insinöörikommodori kertonut. Kautta historian on esimerkkejä siitä, että Venäjä–Neuvostoliitto–Venäjä noudattaa tekemiään sopimuksia vain jos niistä on sille hyötyä. Kun hyöty katoaa, muuttuu sopimus vessapaperiksi.


Neuvostoliiton sotilasasiamieheksi ja kommodoriksi tammikuussa 1972 ylennetty Vladislav Andruškevitš näytti suomalaiskenraaleille päivällispöydällä karttaa, johon oli piirretty punainen viiva Kuhmosta Pohjanlahteen. Kommodoria huolestutti, että Neuvostoliiton puolustuksessa oli Suomen kokoinen aukko, kun Suomi ei kuulunut Varsovan liittoon. Hän viittasi kartalla siihen, että Neuvostoliitto voisi ottaa Pohjois-Suomen puolustuksen puna-armeijan vastuulle. Venäläiset pelkäsivät Naton hyökkäystä Norjasta ja Ruotsista Suomen Lapin kautta Kuolan niemimaalle. Huhtikuussa paljastui Neuvostoliiton sotilaspoliittisen asenteen karuus. Suomalaisten jatkuva toitotus puolueettomuudesta tulkittiin Moskovassa siten, etteivät suomalaiset halunneet täyttää YYA-sopimuksen sotilaallisia velvoitteita. Suomalaiset olivat joutuneet kuilun partaalle, kun heidän oli myönnettävä, että puolustuksessa oli puutteita. Tästä virisikin Suomessa salainen keskustelu Lapin jättämisestä puna-armeijan temmellyskentäksi.


Eversti ja filosofian maisteri Erkki Nordberg kirjoittaa kirjassaan Arvio ja ennuste Venäjän sotilaspolitiikasta Suomen suunnalla, 2003, Neuvostoliiton ja Venäjän suhtautumisesta Suomen puolustuskykyyn: ”Suomalaisten kyky käydä sotaa oli Neuvostoliitossa sekä suuren kunnioituksen että vihan kohde. Kunnioitus johtui Suomen Puolustusvoimien kyvystä taistella urhoollisesti ja viha venäläisille aiheutetuista tappioista [talvi- ja jatkosodissa]. Edes 1970-luvulla esillä ollut ulkopoliittinen kysymys Lapin puolustuksen antamisesta Neuvostoliiton hoidettavaksi ei vähentänyt Neuvostoliiton kunnioitusta Suomen Puolustusvoimien suorituskykyyn.”


MTV-Uutiset uutisoi verkkosivullaan 4. lokakuuta 2016 Alpo Rusin kirjasta Yhdessä vai erikseen, 2016: ”Uutuuskirja paljastaa salaisen suunnitelman: Syyllistyikö Kekkonen maanpetokseen – tarjosi Lappia puna-armeijan käyttöön.” Valtiotieteen tohtori Alpo Rusi kertoi MTV Uutisten mukaan saaneensa kirjaansa Yhdessä vai erikseen Ruotsista tietoja, joiden mukaan presidentti Urho Kekkonen oli valmis antamaan Lapin puna-armeijan käyttöön 1970-luvun alussa. Rusi sanoo, että Kekkonen olisi itse määrännyt salaisesti Neuvostoliiton sotilasedustajien kanssa käytäväksi keskusteluja, joiden pohjalta puna-armeija voisi käyttää Lappia vapaasti joko hyökkäyksessä tai puolustuksessa Ruotsia ja Natoa vastaan. Rusi perustaa väitteensä ruotsalaistutkija Jan Leijonhjelmin luotettavalta lähteeltä saamaan tietoon, jonka mukaan turvallisuuspoliisi Säpon arkistossa on asiasta tietoa. Leijonhjelm on tutkinut Neuvostoliittoa ja sittemmin Venäjää yli 45 vuotta, ensin Ruotsin sotilastiedustelussa ja myöhemmin Puolustusvoimien tutkimusinstituutissa.



KALUSTOHANKINNAT 1960-LUVULLA


Vuosien 1939–1945 käytyjen sotien jälkeen oli Puolustusvoimien varastoissa ja varikoilla varsin käyttökelpoiset aseet, ammukset ja varusteet yli 15 divisioonaa varten. Tällä tultiin jotenkuten toimeen aina 1960-luvulle asti. Pahin tilanne oli ilma- ja merivoimissa, niiden kalusto oli vajaa lukuista sekä kulumassa ja vanhentumassa käsiin. Puolustusvoimien kehittämistä ei pitkiin aikoihin nähty poliitikkojen piirissä tarpeellisena. Mutta kaikkein eniten puolustuskyvyn kehittämistä rajoitti sisäpoliittisten syiden – vasemmiston vastustus – ja rahoituksen niukkuuden lisäksi kuitenkin Pariisin vuoden 1947 rauhansopimuksen aserajoituspykälät. Ne rajoittivat Puolustusvoimien ja Rajavartiolaitoksen kokonaisvahvuudeksi 41 900 sotilasta, tämä ei koskenut reserviä, ja Ilmavoimien vahvuudeksi 60 lentokonetta, joihin ei saanut kuulua pommikoneita. Laivaston aluskanta ei saanut ylittää 10 000 uppoumatonnia ja sukellus- ja torpedoveneet oli kielletty. Myös ohjukset ja ydinaseet kiellettiin.


Puolustusvoimien pitkään esittämät ja 1960-luvulla vihdoin tehdyt kalustohankinnat lisäsivät sodanajan yhtymien tulivoimaa merkittävästi. Mutta rahaa ei vielä riittänyt suuren reserviläisarmeijan henkilökohtaisten varusteiden ja aseiden uudistamiseen, joka jäi pääosin sodanaikaiselle tasolle.


Kiireellinen taistelijan henkilökohtaisen varustuksen ja aseistuksen modernisointi aloitettiin 1960-luvulla rynnäkkö- ja konekiväärien sekä panssarintorjunta-aseiden, kevyiden ja raskaiden sinkojen sekä miinojen ja kranaatinheitinten laadukkaalla kotimaisella suunnittelulla ja tuotannolla. Uudet aseet olivat jalkaväen ensilinjan joukkojen kuten jääkäripataljoonien käytössä 1970-luvun alkuun mennessä. Jalkaväen taistelijan henkilökohtaiseksi aseeksi tuli erittäin tehokas, tulivoimainen ja tarkka, Valmetin ja Sakon valmistama legendaarinen, maailman parhaaksikin kehuttu rynnäkkökivääri 7,62 RK 62. Amerikkalaiset aseharrastajat ovat nimenneet sen rynnäkkökiväärien ”mercedes benziksi”. Jalkaväkiryhmän tukiaseeksi saatiin Valmetin valmistama kevyt konekivääri 7,62 KvKK 62. Aseet ovat edelleen käytössä.


Uudet kenttäharmaat sotilaspuvut, m/65 ja maastokuviolliset, talvipuvuksi käännettävät maastopuvut, m/63 ja teräskypärät, m/63 sekä taisteluliivit, päähineet ja käsineet ja jalkineet, mm. Nokian kumisaappaat sekä nilkkaa tukevat nahkaiset varsikengät, korvasivat vihdoin vanhat ja kuluneet sodanaikaiset varusteet.


Vuoden 1961 noottikriisin, jossa Moskova epäili ihan aiheesta Suomen ilmapuolustuksen kykyä torjua lännestä tulevaa hyökkäystä, jälkeen Ilmavoimille ostettiin Neuvostoliitosta 22 kpl Artjom Mikojanin ja Mihail Gurevitshin suunnittelemia hyvät lento-ominaisuudet ja suorituskyvyt omaavia kaksinkertaista äänennopeutta lentäviä MiG-21F torjuntahävittäjiä. Englannista hankittiin kattavampaa ilmavalvontaa varten suurtehotutkat.


Maavoimille ostettiin Neuvostoliitosta uutta tykkikalustoa; raskaita 130 mm kanuunoita ja kevyitä 122 mm haupitseja täydentämään sodista jäänyttä yli tuhatta tykkiä. Armeijalla oli siten käytössään länsi-eurooppalaisittainkin merkittävän suuri tykistöase. Suomalaiset olivat viime sodissa oppineet kouriintuntuvasti tykistön tärkeän merkityksen vihollisen hyökkäysten torjunnassa. Tykkien lisäksi maavoimat saivat sodista jääneiden ja kunnostettujen kranaatinheitinten rinnalle Tampellan valmistamia erittäin laadukkaita kranaatinheittimiä; kevyt kranaatinheitin 81 krh 71Y sekä raskas kranaatinheitin 120 krh/65–73, joista 1970-luvulla tehtyjen hankintojen myötä tuli suomalaisen kranaatinheittimistön uusi perusta. Kranaatinheittimiä oli yhteensä noin 2 000 putkea. Nyt epäsuoraa tulivoimaa oli riittävästi.


Itäisestä naapurista ostettiin myös paljon käsiaseita mm. 20 000 kpl AK-47 Kalašnikov rynnäkkökivääriä ja 1 000 kevyttä konekivääriä. Ja mikä tärkeintä, sieltä hankittiin tehokkaita ja ketteriä T-54 ja T-55 taistelupanssarivaunuja kahteen panssariprikaatiin ja erillisiin yksiköihin peräti noin 350 vaunua. Ilmatorjunnalle hankittiin Neuvostoliitosta runsaasti 23 mm:n ilmatorjuntakanuunoita ”Sergeitä”, Suomessa nimeltään 23 ItK 61. Ruotsista ostettiin Boforsin 40 mm:n ja Sveitsistä Hispano Suizan 30 mm:n ja Oerlikon KD:n 35 mm:n ilmatorjuntakanuunoita. Rannikkotykistön tykkikantaa täydennettiin ostamalla T-55 panssarivaunujen torneja, jotka modifioituina asennettiin linnoitettuihin asemiin.


Suomi aloitti ohjusaseiden käytön vuonna 1963 MiG-21 torjuntahävittäjissä. Myös panssarintorjunta ja rannikkopuolustus saivat käyttöönsä Englannista 250 Vickers Vigilant panssarintorjuntaohjusta, jotka soveltuivat hyvin myös merimaaleja vastaan ja 100 ranskalaista SS.11 panssarintorjuntaohjusta. Maavoimien liikkuvuutta parannettiin huomattavasti siirtymällä urhoollisista suomenhevosista traktoreiden vetämiin peräkärryihin. Myös tykistö vaihtoi hevoset moottorivetoon. Suomi osti vuonna 1965 Neuvostoliitosta 80 meritorjuntaohjusta, tyypiltään MtO 66.



PUOLUSTUSKYKY 1970-LUVUN LOPULLA


Suomen puolustuskyky oli kasvanut huomattavasti 1970-luvun jälkipuoliskolle tultaessa. Puolustusvoimia ja sen resursseja kehitettiin kolmen parlamentaarisen puolustuskomitean (I-III PPK, 1970–1981) asettamien tavoitteiden ja esitettyjen rahoitussuunnitelmien mukaisesti. Puolustusvoimien esittämien kehittämistarpeiden ja kalustohankintojen sekä puolustuskomiteoiden esitysten jälkeen hankintoihin käytettävät määrärahat kasvoivat todella merkittävästi.


Palvellessani Uudenmaan Jääkäripataljoonassa oli Suomen armeija miesmäärältään maan väkilukuun nähden suuri. Tultaessa 1970 luvulle oli armeijan sodanajan vahvuus noin 590 000 miestä. Maavoimien tulivoimaa lisättiin 1960-luvulla ostetun sotavarustuksen lisäksi hankkimalla lisää kotimaisia rynnäkkö- ja konekivääreitä. Jääkärijoukkojen liikkuvuutta parannettiin hankkimalla kotimaisia Sisun valmistamia maastokuorma-autoja, Proto-Sisuja. Neuvostoliitosta ostettiin maastokuorma-autoja ja yli 100 panssaroitua miehistönkuljetusajoneuvoa, BTR-60 vaunua. Joukkojen siirtokuljetuksiin ja huollolle ostettiin suuri määrä kuorma-autoja lännestä sekä idästä ja paljon lisää Valmetin traktoreita peräkärryineen. Ilmatorjuntakin siirtyi ohjuskantaan, kun Neuvostoliitosta ostettiin Isajev S-125 Petšora, Suomessa ItO 79, ilmatorjuntaohjusjärjestelmä.


Merivoimat sai käyttöönsä vuosina 1974–1975 Neuvostoliitosta ostetut neljä Tuisku-luokan ohjusvenettä, joissa oli pinta-alusten kaukotorjuntaa varten meritorjuntaohjukset, MtO 66:t. Taistelualuskantaan kuuluivat myös mm. miinalaiva Keihässalmi, saattajat Uusimaa ja Hämeenmaa, tykkiveneet Karjala ja Turunmaa, ohjuslautta Isku, yhteysalus Pansio ja 13 Nuoli-luokan moottoritykkivenettä, jotka voitiin sodan syttyessä varustaa myös torpedoilla, viisi R-luokan vartiovenettä sekä kuusi uutta Kuha-luokan heräteraivaajaa. Myös kaikki Merivartioston alukset ja Merenkulkuhallituksen jäänmurtajat, joissa olivat omasuoja-aseistuksen paikat valmiina ja muut alukset, laskettiin sodanajan vahvuuteen.


Ulkopoliittisista syistä, toisin sanoen itäistä naapuria miellyttääkseen, Suomi osti ilmavoimien sotilaskoneista noin puolet Neuvostoliitosta ja toisen puolen lännestä. Ilmavoimien peruskalusto pääosin uusittiin 1970-luvun loppuun mennessä. Ilmavoimilla oli vahvuudessaan 1970-luvun jälkipuoliskolla mm. 36 ruotsalaista Saab Safir koulu- ja yhteyskonetta, 80 ranskalaista Fouga Magister suihkuharjoituskonetta. Kahdella konekiväärillä ja raketeilla varustettuna Fougaa voitiin käyttää myös ilmasta maahan rynnäköintiin. Kuljetuslentolaivueella oli neljä neuvostoliittolaista Iljushin IL-28 kevyttä suihkupommikonetta ja yhdeksän amerikkalaista Douglas DC-3 kuljetuskonetta. Ensilinjan hävittäjinä olivat vuonna 1963 poliittisista syistä hankitut ja jo vanhentumassa olevat 22 neuvostoliittolaista MiG-21F hyvänsään torjuntahävittäjää ilmasta ilmaan ohjuksineen. Parhaimpana kalustona oli 23 Ruotsista ostettua Saab 35 Draken jokasään torjuntahävittäjää. Erinomaisella tutkalla ja yhdysvaltalaisilla AIM-9 Sidewinder ilmataisteluohjuksilla varustetuilla neuvostokoneisiin nähden ylivoimaisilla Lohikäärmeillä oli Lapin ilmatilassa käytännössä ilmanherruus.


Myös helikopterit kuuluivat silloin ilmavoimien arsenaaliin. Käytössä olivat Neuvostoliitosta hankitut 4 kpl Mil Mi-4 ja 9 kpl Mil Mi-8 keskiraskasta helikopteria sekä Yhdysvalloista ostetut kuljetus- ja tiedusteluhelikopterit Agusta Bell 206A ja kaksi Hughes 369C -kopteria. Sotatilanteessa kopterilaivuetta täydennettäisiin rajavartioston ja siviilipuolen helikoptereilla. Ilmavoimat hankki erinomaisia kotimaisia keskivalvontatutkia, joissa käytettiin paljon yhdysvaltalaisia komponentteja.



SANTAHAMINASTA NATOON


Varusmiespalveluaikani Uudenmaan Jääkäripataljoonassa, Santahaminassa, oli minulle ainutlaatuinen, antoisa ja rikas kokemus. Se oli henkisen kasvuni, ihmissuhdetaitojeni ja itsetuntoni kehittymisen kannalta tärkeä ajanjakso. Sen vuoksi kerron näillä sivuilla varusmiesajastani Suomen puolustusvoimissa kylmän sodan aikana. Tuosta tapahtumarikkaasta vahvasti koetusta, jännittävästä ja palkitsevasta ajasta jäi hienoja muistoja loppuelämäni ajaksi. Onkin hämmästyttävää kuinka tätä kirjoittaessani muistinystyräni herkistyivät tuoden aivojeni syvistä sopukoista kauan sitten syntyneet muistot mieleeni kuin katsoisin elokuvaa. Muistin alkujännityksen ja armeijan siviilielämästä poikkeavan omanlaisensa määrämuotoisen toimintakulttuurin, joka heti ensimmäisestä päivästä lähtien imi mukaansa. Muistin onnistumisen ilot ja toverihengen, hulvattomat jutut ja tarinat sekä säryt ja surut, ikävän ja intohimon, ja jopa kuumehoureet. Muistin Santahaminan upean luonnon, varuskunnan hie non punatiilisen arkkitehtuurin ja valkoisen sotilaskodin ja armeijan ajoneuvot, ruokien maut ja eri varusteiden ja aseiden hajut, pinnat ja muodot. Muistia kannatti pöyhiä keskusteluiden, valokuvien, kirjojen ja dokumenttien avulla.


Myöhemmin ymmärsin, että sähköasentajaksi valmistavan oppisopimuskoulutuksen lisäksi myös varusmiespalvelukseni olivat teini-ikäisenä vaikeassa murrosiässä, ujona ja välillä ahdistuneena ja masentuneena oppikoulussa kipeitä kolhuja saaneen itsetuntoni merkittäviä korjaajia. Oppikoulun luokanopettajan antamien julkisten haukkujen, nöyryyttämisen ja kurjalla tulevaisuudella pelottelun jälkeen, – ”Matti Taina, jos nyt jätät tyhmästi keskikoulun kesken, sinä kuolet nuorena pienipalkkaisena, juoppona ja sivistymättömänä raksatyöläisenä. Muut oppilaat, katsokaa nyt tätä varoittavaa esimerkkiä. Matti pilaa loppuelämänsä jättämällä tämän upean koulun. Sinä kadut vielä tätä katkerasti, Matti.” – olivat varusmiespalvelus ja sähköasentajaksi opiskelu tilaisuuteni näyttää, etten ollut epäonnistuja. Päätin revanssinomaisesti todistaa itselleni ja muille, että onnistuisin, kun olen asiasta kiinnostunut ja motivoitunut – silloin teen aina parhaani. Olen itseasiassa kiitollinen opettajan tylyistä sanoista, sillä ne saivat minut sisuuntumaan ja tosissani yrittämään omien itsenäisten päätösteni ja elämänvalintojeni toteuttamista – otin oman elämäni omiin käsiini ja vastasin siitä itse.


Kaikki perheeni ja sukuni miespuoliset jäsenet ovat käyneet armeijan ja suurin osa heistä legendaarisessa Santahaminan varuskunnassa. Olen saanut isästäni lähtien jakaa heidän kanssaan Santahaminasta kertyneitä rikkaita ja nostalgisia armeijamuistoja.


Ensimmäisenä suoritti varusmiespalveluksensa upeassa Santahaminan saaressa, Venäjän keisarikunnan 1800-luvulla rakennuttamissa kasarmeissa, äitini isä Viljo Armas Mielonen (1910–1941). Hän palveli Viestipataljoona 1:ssä vuosina 1930–1931. Jatkosodan alussa kuollut ukkini lepää Hietaniemen sankarihautausmaalla. Isäni Reino Taina (1934–2021) palveli 1957 Helsingin Ilmatorjuntarykmentissä, joka silloin toimi Santahaminassa viimeistä vuottaan. Hänet on haudattu Malmin hautausmaalle.


Serkkuni Kari Taina palveli Uudenmaan Jääkäripataljoonassa varusmiehenä vuosina 1976–1977 ja opetusupseerina eli ”kesävänrikkinä” vuodet 1977–1978. Kari yleni lopulta reservin kapteeniksi. Olin vuonna 1977 samaan aikaan serkkuni kanssa palveluksessa Uudenmaan Jääkäripataljoonassa. Kerron omista ja vähän serkkunikin armeijakokemuksista tässä kirjassa.


Veljeni Jukka Taina palveli myös Uudenmaan Jääkäripataljoonassa, sen 1. Jääkärikomppaniassa vuonna 1980. Hän on sotilasarvoltaan jääkäri. Lankoni Juha Huuskonen palveli Suomenlinnan Rannikkotykistörykmentissä vuonna 1982, jonka alokkaat koulutettiin Santahaminassa. Juha on tykkimies. Bonuspojistani vanhempi, Petteri Simola, suoritti armeijan Kaartin jääkärirykmentissä vuonna 2001. Petteri on nyt reservin yliluutnantti. Poikani Joel Taina palveli myös Kaartin jääkärirykmentissä vuosina 2014–2015. Joel on kaartinjääkäri.


Olen armeijan jälkeen vieraillut Santahaminan varuskunnassa lukuisia kertoja. On ollut ilo ja kunnia vierailla sotilassaaressa yksityishenkilönä poikiamme tapaamassa sekä Helsingin kaupunginvaltuutettuna ja VR Reserviläisten puheenjohtajana. Varsinkin puolustusvoimien isäntien opastamat ohjelmalliset käynnit ovat aina olleet antoisia ja erittäin mielenkiintoisia. Niiden kautta olen ilokseni saanut havaita koulutuksessa, varusteissa ja aseistuksessa tapahtuneen suuren kehityksen. Olen myös päässyt muutaman kerran linturetkille saaren upeaan luontoon ja Eteläniemen kallioille lintujen kevätmuuttoa seuraamaan. Tietokirjailija ja everstiluutnantti (evp) Jarmo Niemisen vetämällä retkellä bongasimme huippuharvinaisen amerikanjääkuikan.


Hienoimpia ja muistorikkaimpia hetkiä koin käydessämme vanhan isäni kanssa tervehtimässä poikaani kaartinjääkäri Tainaa Santahaminassa maaliskuussa 2015. Joel oli saanut sotilaspoliisi- ja VIP- kuljettajakoulutuksen (Very Important Person, suom. hyvin tärkeä henkilö). Kaartinjääkäri Taina kuljetti Puolustusvoimien henkilöautoilla pääasiassa Etelä-Suomen sotilasläänin komentajaa prikaatikenraali Pertti Laatikaista sekä myös muita kenraaleita, amiraaleja, everstejä ja Puolustusministeriön korkeita virkahenkilöitä toimien samalla heidän lähiturvamiehenään.


Kävimme vuonna 1980 valmistuneessa punatiilisessä sotilaskodissa, ”sodessa”, kuten nykyään ”sotkua” kutsutaan, nauttimassa perinteiset munkkikahvit. Joel kertoi viimeisistä inttikokemuksistaan. Hän oli viiden päivän päästä siirtymässä reserviin. Faijani kanssa muistelimme omia varusmiesaikojamme Sandiksessa. Ukki ihmetteli Joelille sitä miten paljon asiat ovat kehittyneet paremmiksi niistä ajoista, kun hän oli ollut vuonna 1957 armeijassa. ”Olin Helsingin Ilmatorjuntarykmentissä, täällä Santahaminassa. Saharan hiekkakentät ja vanha sotku, se vaalea rakennus, ovat tuttuja. Kaikki aseet ja varusteet olivat sodan aikaisia ja monissa asepuvuissa oli paikattuja sirpaleen tai luodin reikiä. Tupakavereiden kanssa oikein laskettiin niitä”, isäni muisteli. Kyllä poikani oli komea maastokuvioisessa asepuvussaan M05:ssä eli ”kurkkusalaatissa”. Suomen lippu, joukko-osastotunnus ja sotilaspoliisin koulutushaaramerkki komeilivat olkavarressa, ylpeänä isänä huomasin.


Stadin omista pataljoonista Uudenmaan Jääkäripataljoonasta ja Kaartin pataljoonasta muodostettiin vuonna 1996 Kaartin jääkärirykmentti. Jääkärirykmentissä koulutetaan taisteluun rakennetulla alueella erikoistuvia joukkoja Helsingin, pääkaupunkiseudun ja Uudenmaan puolustamiseen. Iskuvoimainen Stadin nyrkki on valmiina. Varautumisen suurvalta Suomi ja sen puolustusvoimat ovat valveilla ja valmiina pahimman varalta.


Kuuluisa ja arvostettu sotateoreetikko Carl von Clausewitz toteaa, että tärkeimmät henkiset voimatekijät maanpuolustuksessa ja sodassa ovat: ”Sotapäällikön kyvykkyys, armeijan sotilaallinen moraali ja sen kansallishenki.” Clausewitzin mainitsema kansallishenki on isänmaallisuutta tai hyvin lähellä sitä. Armeijan moraalilla hän tarkoittaa maanpuolustushenkeä, yhteistoimintakykyä, hyvää yhteishenkeä, ylpeyttä omasta yksiköstä, armeijasta ja isänmaasta sekä hyvin harjoiteltuja sotataitoja ja luottamusta esimiehiin ja sodan johtoon.


Jos suomalaiset eivät pidä huolta oman maansa puolustamisesta ja sen rajojen valvonnasta, sen tekee takuuvarmasti joku muu maa. Mannerheim-ristin ritari ja kenraali Adolf Ehrnrooth lausui viisaasti: ”Suomi on hyvä maa. Se on paras meille suomalaisille. Se on puolustamisen arvoinen maa, ja sen ainoa puolustaja on Suomen oma kansa.”


Toisen maailmansodan ja kylmän sodan aikana se muu maa halusi kovasti olla Neuvostoliitto. Nyt sen perillisellä Venäjän federaatiolla on haluja ja konkreettisia aikeita saada palautettua keisareiden ja Neuvostoliiton aikainen imperiumi takaisin. Venäjän johto on viestittänyt hamuavansa takaisin vanhaan imperiumiinsa kuuluneita alueita, ja siihen tavoitteeseen kuuluu muiden rajanaapureiden lisäksi myös Suomen alistaminen Venäjän etupiirin puskurivaltioksi kuten kylmän sodan aikana tai jopa Suomen liittäminen imperiumiin. Tämä Kremlin harhaisten nostalgikkojen hullu tavoite on konkretisoitunut karmealla tavalla suurhyökkäyksenä Ukrainaan helmikuun 24. päivänä 2022, syntymäpäivänäni. Sen aamun järkytystä en unohda.


Sota Euroopassa ja Venäjän uhka eivät voi vahvemmin korostaa maanpuolustuksen ja maanpuolustushengen tärkeyttä nyt ja tulevaisuudessa. Venäjän uhan edessä lähes koko Suomen kansa ja valtiojohto, presidentti Sauli Niinistö, pääministeri Sanna Marinin johtama hallitus ja eduskunta, kääntyivät Naton jäsenyyden kannalle. Olin jo vuonna 2014 Natoon liittymisen kannalla Venäjän kaapattua Krimin niemimaan. Suomi haki Naton jäseneksi 17. toukokuuta 2022, vajaa kolme kuukautta Venäjän suurhyökkäyksen alkamisesta. Suomesta tuli pikavauhtia 4. huhtikuuta 2023 Naton 31. täysivaltainen jäsen. Ruotsi seurasi perässä 7. maaliskuuta 2024. Nyt emme ole enää yksin puolustamassa maatamme ja sen yli 1 300 kilometriä pitkää itärajaa kuten talvisodassa. Pohjois-Eurooppaan on syntynyt viikinkien jälkeläisten, ruotsalaisten, tanskalaisten ja norjalaisten ja sisukkaiden ja urhoollisten suomalaisten muodostama vahva Pohjolan linnake puolustamaan demokraattisia vapaita maita Venäjän uhkaa vastaan – ikiaikaista, joka ei nytkään näytä laantuvan.



KATSAUS LÄHIHISTORIAAN


Arvoisa lukija, alustuksen lopuksi kohdistan aikatähtäimen yli puolivuosisataa taaksepäin 1960- ja 1970-lukujen aikaiseen Suomeen, sen olosuhteisiin, politiikkaan, talouteen ja kulttuuriin sekä ajan ilmiöihin, muotiin ja tapahtumiin. Sivuan hiukan myös muun maailman tapahtumia. Zoomaan tähtäimen vielä tarkemmin juuri tuohon itselleni tärkeään vuoteen 1977. Toivon, että tiiviin historiakatsauksen avulla lukijan muisti herkistyisi ja hän voisi eläytyä tuohon taakse jääneeseen ja hieman jo unohtuneeseen aikaan. Ja nuoremmat lukijat voisivat täydentää lähihistorian tietämystään.


Vuosi 1977 oli Suomen itsenäisyyden 60-vuotisjuhlavuosi. Pyöreitä juhli perinteisin tavoin yli 4,7 miljoonaa suomalaista. Työllisyys ja elintaso olivat 1960-luvun alusta lähtien nousseet merkittävästi. Pankkikorttien ja eurojen sijaan suomalaisten käsissä kuluivat markan kolikot ja setelit. Markka devalvoitiin, eli sen arvoa heikennettiin, kolme kertaa vuosien 1977–1978 aikana. Tämän seurauksena ulkomaille vietävät tuotteet halpenivat, mutta palkansaajien kiusaksi Suomeen tuotavat kallistuivat.


Yhteiskunta oli läpipolitisoitunut ja mikä pahinta, suomettunut lähes kaikilta tasoiltaan ja instituutioiltaan, vain Puolustusvoimat ja Rajavartiolaitos olivat säilyneet neutraaleina. Vasemmiston kultakautena 1960- ja 1970-luvuilla pitivät hallitusvallasta vuorollaan kiinni, presidentti Kekkosen tuella ja junttauksella sekä Neuvostoliiton tiukalla ohjauksella ja siunauksella, Suomen Sosialidemokraattinen Puolue (SDP) ja kommunistien peitejärjestö, Suomen Kansan Demokraattinen Liitto (SKDL). Kekkosen emopuolue, oikeistopuolueeksi laskettava maalaisten puolue, Maalaisliitto–Keskustapuolue (Kesk.), teki tiivistä ja tuloksellista yhteistyötä SKDL:n kanssa ollen mukana lähes kaikissa hallituksissa. Pienistä puolueista olivat usein hallituksissa mukana, niin sanottuina oikeistolaisina apupuolueina, Ruotsalainen kansanpuolue (RKP) ja Liberaalinen kansanpuolue (LKP). Puhtaasti oikeistoa edustava Kansallinen Kokoomus -puolue (Kok.) jätettiin sen vaaleissa saamasta kannatuksesta riippumatta Neuvostoliiton vihastumisen pelosta ja sen tahdon mukaisesti yli kahdeksi vuosikymmeneksi oppositioon. Pitkä ”korpivaellus” kesti vuodet 1966– 1987. Kekkosen ja Keskustapuolueen haastaja Veikko Vennamon perustama Suomen Maaseudun Puolue (SMP) teljettiin myös tylysti oppositioon, vaikka se oli saanut vuoden 1970 eduskuntavaaleissa suurvoiton saaden 18 kansanedustajaa.


Kremlistä ohjailtu ja monesti määräilty Suomen ulko- ja varsinkin sisäpolitiikka kavensivat Suomen itsenäisyyttä. Kutistettu demokratia ei toiminut kuten valtiosäännön ja perustuslain henki edellyttivät. Kansan vapaissa vaaleissa antamat äänet eivät täysimääräisesti tai lainkaan vaikuttaneet hallitusten kokoonpanoon eivätkä ministerivalintoihin, joihin piti saada Moskovan hyväksyntä. Äänet eivät myöskään vaikuttaneet poliittisiin linjoihin ja päätöksiin. Presidentti Kekkonen oli monopolisoinut ulkopolitiikan itselleen, ja erityisen tarkasti suhteiden hoidon Neuvostoliittoon. Herkästi närkästyvä Kekkonen piti toimiensa arvostelua neuvostovastaisuutena ja Neuvostoliiton arvostelua Kekkosvastaisuutena.


Suomi oli 1970-luvulla Euroopan kärkeä työtaistelutoimilla mitattuna. Lakot ja ulosmarssit olivat hyvin yleisiä. Muistan erään ulosmarssin VR:n Pasilan konepajalla ennen armeijaan menoani. Niitä sattui välillä jopa kuukausittain. Syy ulosmarssiin oli tuen antaminen Helsingin telakan työntekijälle. Eräälle hitsarille ei ollut myönnetty lupaa käydä ruokatunnilla lähellä olevassa kodissaan, missä hän olisi samalla antanut kissalleen ruokaa. No, hän oli kuitenkin uhmakkaasti mennyt kotiinsa ja saanut varoituksen. Seuraavaksi uhkasi irtisanominen. Kello yksitoista koko tuhatpäinen konepajan väki osoitti solidaarisuuttaan ja vyöryi pääportista Aleksis Kiven kadulle. Ammattiosaston päätöksellä minä ja muut konepajakoulun oppilaat saimme jäädä töihin. Työmarkkinaosapuolten välit olivat kireät, jopa tulehtuneet. Hyvää siihen aikaan oli korkeahko työllisyys, sillä työttömiä oli nykyaikaan verrattuna kohtuullisen vähän, vain noin 60 000.


Suomessa elettiin Amerikasta omaksuttua autoistumisen ihannetta. Tuhansia kilometrejä teitä asfaltoitiin ja siltoja rakennettiin lisääntyvää liikennettä varten. Tavarat siirtyivät enenevässä määrin junista kumipyörien päälle ja matkustajat henkilö- ja linja-autoihin. Poliitikot uhkasivat jopa pistää vanhanaikaisia raiteita rullalle. Kansalaisilla oli vihdoinkin varaa ja lupa ostaa länsiautojakin. Maa autoistuikin huimaa vauhtia. Henkilöautojen määrä oli vuonna 1980 jo 1,2 miljoonaa. Myydyimpänä merkkinä 1960-luvulla oli saksalainen Volkswagen Kupla, mutta Neuvostoliiton lahja autoilijoille, Lada, otti ykköspaikan ja piti sen 1970- ja 1980-luvuilla. Lada (suomeksi rakastettu) sopikin hyvin maaseudun huonoille teille. Vuoden 1977 myyntitilaston ykköspaikkaa pitivät ruotsalaisen Saabin mallit 96 ja 99, joita valmistettiin myös Uudenkaupungin autotehtaassa. Toiselle sijalle ylsi edullinen Lada 1200 ja kolmannelle Suomeen räätälöity japanilainen Datsun 1200 Finn. Turvavöiden käyttöpakko etuistuimilla tuli automiesten vastustuksesta huolimatta voimaan 1975.


Kovaa vauhtia kaupungistuvassa Suomessa oli osalla tavallista kansaakin mahdollisuus ostaa omistusasunto tai rakentaa omakotitalo, useimmiten suurikorkoisella lainarahalla. Koteihin hankittiin uusia huonekaluja ja palkittujen suomalaisten muotoilijoitten suunnittelemia koriste-esineitä ja valaisimia. Silloin vielä pääosan kotitöistä tehneet naiset saivat käyttöönsä erilaisia sähköllä toimivia kodinkoneita kuten pyykinpesukoneita, sähköliesiä, pölynimureita, kahvinkeittimiä ja sähkövatkaimia.


Koteihin hankittiin myös uuden teknologian elektroniikkaa: transistoriradioita ja televisioita, stereoita, levysoittimia ja kela- ja kasettinauhureita. 1960-luvulla alkoi television valtakausi. Suomessa siirryttiin iltaisin televisioiden ääreen, ja 1970-luvulla monessa taloudessa nautittiin jo värilähetyksistäkin. Kanavia ei tosin ollut paljoa, vain Yleisradion TV1 ja TV2 sekä MTV, jonka lähetykset nähtiin TV2:n kanavalta. TV-ohjelmat viihdyttivät ja rentouttivat raskaan työ- ja koulupäivän jälkeen, ne vetivät kansaa magneetin tavoin ruutujen ääreen. Kaikki katsoivat missikisoja ja visailuohjelmia kuten Esko ”kyllä” Kivikosken tähdittämiä tietokilpailuja ja Kirsti Rautiaisen Tupla tai kuitti tietovisailua. Moni muistaa suureen suosioon nousseet kotimaiset tv-sarjat Heikki ja Kaija ja Jatkoaika, Spede Show ja Me Tammelat sekä TV2:n mainion ajankuvauksen, Rintamäkeläiset. Hämeen murteella puhutussa sarjanäytelmässä välittyy hyvin vahvasti, mutta myös hauskasti, Suomen politisoitunut ajanhenki. Amerikkalaiset tv-sarjat Payton Blace ja Bonanza istuttivat suomalaiset pienten kuvaputkitelevisioiden ääreen. Kokkien Jaakko Kolmosen ja Veijo Vanamon vetämä Patakakkonen oli myös hyvin suosittu. Ohjelman tunnussävelestä Roger Whittakerin suomalaisesta kansansävelmästä sovittamasta ja viheltämästä Finnish Whistleristä tuli ikivihreä.


Silloin ei kännyköistä, kotitietokoneista tai tietokonepeleistä, saatika somesta ollut tietoakaan. Suomalaiset pärjäsivät 1970-luvulla mainiosti radioilla, televisioilla, kela- ja c-kasettinauhureilla, lankapuhelimilla ja vihreillä puhelinkopeilla, ”etanapostilla” ja sähkeillä sekä aikakausi- ja sanomalehdillä. Pelikortit ja erilaiset lautapelit olivat ahkerassa käytössä. Ystävät ja perheet vierailivat säännöllisesti toistensa luona. Ajat muuttuvat: ennen käytiin kylässä, tavattiin kasvotusten ja kokoonnuttiin perheenä päivällispöytään, illalla radioitten ääreen, sitten televisioitten. Mutta nyt ei kokoonnuta yhteen eikä kyläillä, nyt räplätään yksin käteen lähes kiinni kasvanutta kännykkää tai nökötetään yksin nenä kiinni ruudussa. Tuoreen tutkimuksen mukaan Suomessa 16 vuotta täyttäneistä koki vuonna 2022 itsensä yksinäiseksi koko ajan tai suurimman osan ajasta peräti 30 prosenttia. Yksinasuvien tilanne on lohduton, heistä puolet kokee yksinäisyyden tunnetta. Ihmisten kohtaamisen, yhdessä tekemisen ja kyläilyjen puute altistaa yksinäisyydelle, josta usein seuraa masennusta ja ahdistuneisuutta. Sosiaalisesta mediasta ei ole yksinäisyyteen kuin lieväksi kipulääkkeeksi.


Varsinkin suurimmissa kaupungeissa puhkesi kukoistukseen aivan uudenlainen länsimainen nuorisokulttuuri. Uusia trendikkäitä vaatteita ja jalkineita ostivat etenkin suurten ikäluokkien nuoret aikuiset ja 1970-luvun nuoriso, johon itsekin kuuluin. Katukuvassa näkyi minihameita, mikrohousuja ja nailonja t-paitoja ja teryleenipusakoita, poolopuseroita sekä pitkävartisia nahkasaappaita ja paksupohjaisia tolppakorkokenkiä sekä leveälahkeisia farkkuja ja vakosamettihousuja. Minullakin oli punaiset sammarit. Miesten hiukset pitenivät ensin Beatles -tyylisiksi ja sitten osalla jopa olkapäille asti tai ylikin. Pulisongit saivat rehottaa pitkin poskia. Meikäläiselläkin oli pitkä fleda, jopa vähän laihojen olkapäitteni ylitse. Saadessani Postista töitä kävin leikkaamassa näyttävät hiukseni lyhyiksi.


Nuoriso kuunteli ja osti populaarimusiikkia: poppia, rockia, diskoa ja uutta käännösiskelmää. Musa rockmusiikkilehteä ja Suosikki nuortenlehteä luettiin paljon. Helsingissä ja muissa suurissa kaupungeissa diskoja nousi kuin sieniä sateella. Maaseudulla pitivät tanssilavat ja tangohuuma vielä pintansa. Yhtyeet eivät uskaltaneet soittaa Pohjanmaan lavoilla kuin tangoja ja hikisesti humppaa. 1970-luvun alussa tulivat kotikäyttöön lp-levyjen ja kelanauhureiden kilpailijoiksi c-kasettisoittimet. Isäni osti Pihlajamäen kotiimme vuonna 1970 huippuhienot Philipsin stereot ja levysoittimen. Viritinvahvistimessa oli radion lisäksi myös c-kasettisoitin. Hän oli viimeistä vuottaan Renlundin radio- ja tv-osastonhoitajana, joten ehti hankkia Philipsit nettohintaan. Veljeni Jukan kanssa esittelimme niitä ylpeinä Pihlajamäen kavereillemme soittaen nupit kaakossa Black Sabbathin Paranoidia.


Vanhemmat lukijat muistanevat vuoden 1977 Suomen albumilistan kärjen, eli eniten Lp-levyinä ja C-kasetteina myydyt pitkäsoitot: Katri Helenan Lady Love, Marion Rungin Marion ”77” ja eri esittäjien Finnhits 5 ja 6 sekä Tapani Kansan menestyneimmän levyn, Mistä rakkaus alkoi. Ulkomaalaisista Electric Light Orchestran A New World Record ja Boney M:n Love for Sale, Smokien Greatest Hits ja pikkutuhman Baccaran pitkäsoiton Baccara. Kotimaiset artistit pärjäsivät hyvin ulkomaisille, vaikka suurin osa kappaleista oli käännösiskelmiä, tai ehkä juuri siksi.


Tanssikansaa viihdyttivät lavatanssit ja radiosta kuultavat musiikkiohjelmat kuten Lauantain toivotut, Sävelradio ja Puhelinlangat laulaa. Nuorisolle oli silloin niukasti tarjontaa. Lähinnä kaupunkilaisnuoret kuuntelivat Popin historiaa -ohjelmaa sekä Jake Nymanin juontamia Kuuntelumusaa ja Rockviikkoa. Ne olivat mannaa korville, myös minulle. Monet biisit tallentuivat tajunnan lisäksi kela- ja C-kasettinauhureille. Myös koko perheen radiokuunnelmat Kankkulan kaivolla ja Pekka Lipponen ja Kalle-Kustaa Korkki istuttivat suomalaiset radioiden ääreen.


Suomalaiset olivat silloin myös kovia lukemaan. Tässä mainintoja joistain vuonna 1977 julkaistuista kotimaisista kirjoista: Kalle Päätalon Ahdistettu maa, Antti Tuurin Joki virtaa läpi kaupungin, Matti Yrjänä Joensuun Possu ja paavin panttivangit, Reino Lehväslaihon Poventsan korpit, Tove Janssonin Vaarallinen matka, Esa Anttalan Yli rautaesiripun, Alpo Ruuthin Nousukausi ja Eila Pennasen Kapakoitten maa, Laila Hietamiehen (nyk. Hirvisaari) Maan väkevän lapset, Henrik Tikkasen Mariankatu 26. ja Unohdettu sotilas, Arvo Salon Kirjeitä hyllystäni, Arto Paasilinnan Isoisää etsimässä, Paavo Haavikon Kansakunnan linja, Pentti Saarikosken Tanssilattia vuorella sekä Heikki Ylikankaan Nuijasota ja WSOY/toimituskunnan järkäle, Talvisodan historia 1– 4.


Myös käännöskirjoja luettiin paljon, muun muassa 1977 ilmestyneitä: Milan Kunderan palkittu Elämä on toisaalla, Agatha Christien Neiti Marplen viimeinen juttu, skotlantilaisen Alistair MacLeanin Merinoita ja neljä vuotta Kalevalasta innostuneen J. R. R. Tolkienin kuoleman jälkeen ilmestynyt, hänen poikansa Christopher Tolkienin kokoama, Silmarillion, Hermann Hessen hieno Gertrud, laajasti palkitun Yaᶊar Kemalin Tuhannen härän vuori, Federico García Lorcan Veren häät ja muita näytelmiä ja Bram Stokerin kylmäävä Dracula.


Seksuaalisuus koki vapautumisen aallon e-pillereiden tullessa 1960-luvun alussa naisten käyttöön. Seurustelua ja seksielämää ilman papin siunausta ei katsottu enää perisynniksi. Kristillisten ja vanhoillisten piirien vastustuksesta huolimatta ehkäisyvälineet ja seksilehdet ilmestyivät kioskien ja kauppojen hyllyille. Alkoholi- ja tupakkamainoksia oli lehdissä. Ja muutoinkin suomalainen luterilainen holhousyhteiskunta alkoi pikkuhiljaa löysätä nyörejään. Kirkosta eroaminen helpottui, kun ei enää tarvinnut käydä papin puhuttelussa. Vuonna 1969 kirkosta erosikin ennätykselliset 13 000 jäsentä. Sama tahti jatkui seuraavina vuosikymmeninä ja jatkuu edelleen.


Suomen urheiluhullu kansa sai tapittaa televisiosta kesä- ja talviolympiakisoja sekä vuoden 1977 jääkiekon maailmanmestaruuskisoja, jotka kiekkoiltiin Wienissä. Kisat voitti Tšekkoslovakia, Suomi oli viides. Juoksija Lasse Virénistä tuli koko kansan suuri sankari hänen voittaessa perättäisissä kesäolympialaisissa 1972 ja 1976 peräti neljä kultaa. Helena Takalosta tuli hiihtokuningatar vuoden 1976 talviolympialaisissa kahdella kullalla ja hopealla.


Suurituloisten lisäksi myös keskituloisilla oli varaa matkustaa jopa ulkomaille, Leningradia, Tallinnaa ja Tukholmaa pidemmälle. Lentäen tehtyjen seuramatkojen suosituimpina kohteina olivat Espanjan Kanariansaaret ja Välimeren saari Mallorca. Heti perässä tulivat Kreikan antiikinaikaisia nähtävyyksiä sisältävät ja paikallista kreikkalaista aitoa kulttuuria huokuvat kauniit saaret Kreeta, Rodos ja Kos.


Leivän päälle oli hamppariväärän ja sipuliteemakkaran sijasta varaa ostaa meetvurstia ja palvikinkkua, jopa lohta. Makkaraa, joka oli ihme kyllä halvempaa kuin umpiliha, suomalaiset söivät 1970-luvulla ennätykselliset määrät. Vuodesta 1968 alkaen sai ruokakaupasta HK:n Sinisen Lenkin painikkeeksi keskiolutta. Yhdistelmästä syntyikin suomalaisen miehen stereotyyppi: lenkkimakkaraa pureksiva ja kaljaa ryystävä urheilua televisiosta tuijottava isomahainen heteromies. Alkoholia käytettiin enemmän kuin nykyisin, ja nopean kännin tuovat kirkkaat viinat olivat suosiossa. Alkosta sai puolen litran pullollisen suomalaisten kansallisjuomaa, pehmeän muhevan makuista Koskenkorvan viinaa, pulittamalla nyrpeän näköiselle myyjälle 27,5 markkaa (noin 4,5 euroa). Jotain ”Kossun” maussa ja varsinkin tehossa kansaa suuresti miellytti, sillä suomalaisten janoisiin kurkkuihin kaatui vuonna 1977 noin viisitoistamiljoonaa litraa tehokasta ”korvalääkettä”. Hienoihin viineihin ei vähiä rahoja tuhlattu eikä niistä osattu nauttiakaan.


Suomalaiset sauhuttelivat paljon ja lähes joka paikassa. Työpaikoilla käryteltiin lähes vapaasti. Omalla työpaikallani, Pasilan konepajan sähköosastolla, oli ilma usein sakeana harmaasta savusta. Vain päiväkodit, koulut, joukkoliikennevälineet ja sairaaloiden osastot olivat tupakoitsijoiden kiusaksi savuttelijoilta kielletty. Miehistä peräti joka kolmas poltti tupakkaa päivittäin, naisista joka viides. Tupakka-aski maksoi vain kolmisen markkaa (noin 50 senttiä). Itsekin poltin silloin ”Mallua” eli Marlboroa. Onneksi pystyin lopettamaan jo huhtikuussa 1984. Yli vuoden kestäneen kovan taistelun se kyllä vaati.


Vuonna 1977 Suomen valtiolaivan peräsimestä piti edelleen jämäkästi kiinni ensimmäisen kerran jo 1956 presidentiksi valittu Urho Kaleva Kekkonen. Menossa oli 77-vuotiaan valtionpäämiehen 21. virkavuosi. Suomalaisten keskuudessa vallitsi suuri luottamus ja kunnioitus Kekkosta kohtaan. Kansan suusta sai usein kuulla: ”Vain viisas Urkki osaa hoitaa hommat parhain päin, muista ei ole mihinkään.” ”Jos neukut rupee kiukuttelemaan, niin Urkki menee Moskovaan ja toverillisesti moiskauttaa Brežneviä molemmille poskille.” ”Kekkonen kyllä pistää poliitikot ja Helsingin herrat, ne saatanan tunarit, kuriin.” Kekkonen oli ollut koko siihenastisen elämäni ainut presidentti. Ihailin häntä maan isänä kuten lähes kaikki suomalaiset.


Tavallisena nuorena kansalaisena en silloin tiennyt, koska näistä asioista ei kerrottu julkisesti, että Puolustusvoimien määrärahojen pienentämistä ajoivat presidentti Kekkosen tuella ja ohjauksella hänen yhteistyökumppaninsa, kommunistien peitejärjestö SKDL sekä vasemman laidan marxilaiset sosialidemokraatit ja jopa presidentin emopuolue, keskilinjalta vasemmalle pahasti kallistunut Keskustapuolue. Myös Neuvostoliiton tarkasti ohjailema ja rahoittama ja taistolaiskommunistien miehittämä Suomen Rauhanpuolustajat ajoi aseiden riisuntaa. Heidän mielestään Suomi voisi ensimmäisenä luopua kokonaan pahoista aseista. Sitäkään en tiennyt, että koko kansan luottamuksen lunastanut Kekkonen suhtautui armeijaan ja sen johtoon väheksyen ja jopa halveksuen, vaikka oli virkansa puolesta puolustusvoimain ylipäällikkö. Kekkonen joutui kuitenkin Neuvostoliiton kanssa solmitun YYA-sopimuksen vuoksi sietämään vähintäänkin uskottavalla puolustuskyvyllä olevia puolustusvoimia. Kekkonen oli ajatuksissaan ja tavoitteissaan valmis jopa yksipuoliseen aseistariisuntaan, joka olisi johtanut puolustuskyvyn romahtamiseen ja ennen pitkää sinivalkoisen armeijan vaihtumiseen puna-armeijaksi.


Kekkonen hajotti jälleen kerran eduskunnan vuonna 1975 ja määräsi uudet vaalit. Ennenaikaisesti syyskuussa 1975 pidetyissä vaaleissa valitun ja maaliskuuhun 1979 toimineen eduskunnan suurimmat puolueet johtajineen olivat: Selvästi suurimpana Rafael Paasion Sosialidemokraatit, 54 paikkaa, toisena Ele Aleniuksen SKDL 40, sitten Johannes Virolaisen Keskustapuolue 39 ja Harri Holkerin Kokoomus 35 paikkaa. Puhemiehen nuijaa heilutti arvostusta yli puoluerajojen kerännyt oikeistodemareihin kuulunut puuseppä Veikko Helle. Hän esittelikin usein itsensä: ”Puuseppä Suomen eduskunnasta”.


Toukokuun puolessa välissä 1977 erosi pääministeri Martti Miettusen (kesk.) johtama keskustavetoinen vähemmistöhallitus, jonka ulkoministerinä oli Keijo Korhonen (kesk.) ja puolustusministerinä Seppo Westerlund (lib.). Samassa kuussa muodosti vasemmistodemari Kalevi Sorsa viiden puolueen niin sanotun punamultahallituksen toimien sen pääministerinä. Ulkoministerinä toimi nuori nousukas, 31-vuotias Paavo Väyrynen (kesk.) ja puolustusministerinä Taisto Tähkämaa (kesk.). Oikeuskanslerina valvoi valtiosäännön noudattamista ja laillisuutta Risto Leskinen.


Puolustusvoimain komentajana toimi upseerina sodat läpikäynyt kenraali Lauri Sutela. Sutela oli Kekkosen luottokenraali, jonka aikana ylipäällikön ja Puolustusvoimien viileät välit hieman lämpenivät. Myös Puolustusvoimien asema vahvistui, joka edesauttoi asehankinnoissa. Monet pitivät Sutelaa sotien jälkeisen ajan parhaana komentajana. Etelä-Suomen sotilasläänin komentajana oli jatkosodassa komppanian päällikkönä toiminut kenraaliluutnantti Jukka Pajula. Pajula sai vasemmistopoliitikkojen, rauhanliikkeiden ja aseistakieltäytyjien vihat päälleen kutsuessaan siviilipalvelusmiehiä ”rintamakarkureiksi” ja ”yhteiskunnan siivelläeläjiksi”. Suurin osa kansasta oli hänen kanssaan samaa mieltä, minä heidän mukanaan. Suomen evankelisluterilaisen kirkon päänä oli arkkipiispa Martti Simojoki, uskovaisen Eeva-mummoni suuresti arvostama. Helsingin kaupunginjohtajana toimi vuosina 1968–1979 ylipormestari Teuvo Aura.



ULKOVALTOJEN PERÄMIEHET


Ketkä valtiojohtajat pitivät vuonna 1977 lähinaapureittemme ja muiden Suomelle merkittävien maiden valtiolaivojen peräsimistä kiinni?


Suomea kontrolloivan, valtavan itäisen naapurin, Neuvostoliiton, valtionpäämiehenä oli tuuheakulmakarvainen ja yrmyn näköinen Leonid Iljitš Brežnev. Hänet oli toukokuussa 1976 ylennetty Neuvostoliiton marsalkaksi suurista ansioistaan Neuvostoliiton ja sen etupiirin tiukkana vartijana ja kansojen ankarana kurissa pitäjänä. Apunaan hän käytti erinomaisen tehokkaasti KGB:tä, panssarivaunuja, teloituksia, väkivaltaa ja vankileirejä. Brežnev tuli tunnetuksi nimeään kantavasta opista, jonka mukaan sinne minne Neuvostoliitto oli pystyttänyt kommunistisen pakkojärjestelmän, sitä ei saanut muuksi muuttaa. Kun sitä yritettiin vuonna 1968 Tšekkoslovakiassa, vyöryi Prahaan puna-armeijan 5 000 panssarivaunua.


Neuvostoliiton ulkoministerinä toimi Andrei Gromyko, joka sai lännessä kutsumanimekseen Mr. Njet (suom. herra ei). Varmuudeksi Gromyko vastasi kaikkiin lännen esityksiin ”njet”. Gromyko oli Kekkosen luottoulkoministeri. Puolustusministerinä oli Dmitri Ustinov, joka vuoden 1978 Suomenvierailullaan esitti yhteisten sotaharjoitusten pitämistä.


Suomen läntisten naapureiden Ruotsin ja Norjan edustuksellisina valtionpäinä, kylläkin ilman valtaa, olivat kuninkaat Kaarle XVI Kustaa, joka tätä kirjoitettaessa on edelleenkin vallassa. Norjan kuninkaan kruunua kantoi ryhdikkäästi Olavi V (1903–1991). Nyt kuninkaana on hänen poikansa Harald V. Sosialidemokraatti Olof Palmen jälkeen Ruotsia johti pääministerinä syksystä 1976 lähtien Keskustapuolueen Thorbjörn Fälldin. Norjan virkaveljenä toimi Työväenpuolueen Odvar Nordli.


Atlantin valtameren takana Valkoisen talon isäntänä ja Yhdysvaltain presidenttinä aloitti republikaanien Gerald Fordin jälkeen tammikuussa 1977 virkaan astunut demokraattien Jimmy Carter. Neuvostoliiton aloittaman Afganistanin sodan vuoksi useat länsimaat boikotoivat Carterin aloitteesta Moskovan vuoden 1980 kesäolympiakisoja. Suomi ei – urheilukansan suureksi riemuksi – uskaltanut Kremlin pelossaan boikotoida kisoja, joissa Neuvostoliitto syyllistyi useisiin toimitsijavilppeihin.


Euroopan suurimpien valtioiden päämiehinä ja -naisina olivat: Iso-Britannian kruunua, valtakunnan omenaa ja valtikkaa kantoi kuningatar Elisabet II (1926–2022) ja pääministerinä oli Työväenpuolueen James Callaghan. Länsi-Saksassa liittokanslerina toimi sosialidemokraattien Helmut Schmidt, Ranskan presidentin virkaa hoiti Valéry Giscard d’Estaing. Italiassa presidentin valtaa käytti Leone Giovanni ja pääministerinä toimi kommunistisen Punaisen prikaatin murhaaman Aldo Moron jälkeen Giulio Andreotti. Espanjan kruunua piti kutreillaan kuningas Juan Carlos I ja pääministerinä toimi Adolfo Suáres.


Neuvostoliiton käskyvallan alaisten kansandemokraattisten – valtiojärjestelmän nimi oli täysin harhaanjohtava, sillä näissä maissa oli vallalla totalitaristinen ja diktatuurinen kommunistinen yksipuoluejärjestelmä, joka ei antanut kansalle, saatikka yksittäiselle kansalaiselle todellista demokraattista päätösvaltaa – itäblokin valtioiden Moskovan ohjailemina marionettijohtajina olivat: Puolassa kommunistista puoluetta johti Edward Gierek ja pääministerinä toimi kenraali Piotr Jaroszewicz. Romaniassa pakkovaltaa piti yllä kommunistipuolueen johtaja ja diktaattori, ”Karpaattien nero” ja ”Ajatusten Tonava”, Nicolae Ceauşescu. Tšekkoslovakian presidenttinä oli Gustáv Husák ja Itä-Saksan eli DDR:n kommunistijohtajana oli tiukka Erich Honecker. Bulgarian johtajana toimi peräti 35 vuotta – siis 10 vuotta pidempään kuin Kekkonen Suomessa – Todor Živkov. Unkarissa valtaa piti hyppysissään 32 vuotta János Kádár.


Suomenlahden eteläpuolella oli veljeskansa, Neuvostoliittoon kuuluva Viron sosialistinen neuvostotasavalta, jonka johtajina toimivat Artur Vader ja Johannes Käbin. Paljon suositumpi mies Virossa oli kuitenkin Väinö Purje eli K-kaupan Väiski hytkyvine lihatiskeineen.


Harrastin silloin postimerkkeilyä. Harmitti, kun R-kioskista tai Suomen postimerkkeily Oy:stä ostamassani Postimerkkejä Eurooppa tai Maailma -lajitelmassa oli aina vähintään puolet Itä-Euroopan maiden merkkejä, sillä ne eivät olleet minkään arvoisia. Värikkäissä ja usein kauniissa merkeissä, varsinkin Bulgarian ja Romanian, välitettiin kuvaa ihanneyhteiskunnista, joissa onnelliset ihmiset elävät, opiskelevat tieteitä ja tekevät työtä sosialismin puolesta ja palvovat johtajiaan, Neuvostoliittoa ja Vladimir Iljitš Leniniä. Se oli taitavaa maiden sisäistä ja ulkoista propagandaa.



VUODEN 1977 UUTISIA MEILTÄ JA MUUALTA


TAMMIKUU: Presidentti Kekkonen piti televisioidussa uudenvuodenpuheessaan inflaatiota ja työttömyyttä Suomen pahimpina uhkina. Työttömiä oli tammikuussa 128 000. Ilmavoimien kaksi lentäjää sai surmansa kahden Fouga Magister -harjoitushävittäjän maahansyöksyssä Rissalassa. Suomen jäljellä olleet kauppalat muuttuivat kaupungeiksi, mm. Karjaa, Nokia, Lapua, Anjalankoski ja Jämsä.


Demokraatti Jimmy Carter astui republikaani Gerald Fordin jälkeen Yhdysvaltain presidentin virkaan. Brittiläinen legendaarinen progerockyhtye Pink Floyd julkaisi pitkäsoiton Animals.


HELMIKUU: Kekkonen torjui suunnitelmat virkakautensa pidentämisestä toisen kerran poikkeuslailla. Armi Aavikko kruunattiin Miss Suomeksi. Aavikko aloitti keväällä 1977 yhteistyön laulaja Dannyn kanssa, ja he julkaisivat samana vuonna hittibiisin Tahdon olla sulle hellä. Uusi tupakkalaki astui voimaan: Tupakkatuotteiden myynti alle 16-vuotiaille ja niiden mainonta kiellettiin. Sauhuttelu oppilaille tarkoitetuissa tiloissa loppui.


Amerikkalaisen NASAn avaruussukkula Enterprisen ensilento. Iso-Britanniassa juhlittiin kuningatar Elisabet II:n 25-vuotista valtaistuinkautta. Brittiläinen progebändi Jethro Tull julkaisi loistavan LP:n Songs from the Wood.


MAALISKUU: Kansa huokaisi syvään helpotuksesta, koska sen mielestä korvaamaton Kekkonen suostui asettumaan ehdokkaaksi vuoden 1978 presidentinvaaleihin, ”eihän Urkkia kukaan voisi korvata”. Pekka Pohjolalta julkaistiin Mike Oldfieldin kanssa yhdessä tuottama LP Keesojen lehto, joka valittiin Musa -lehdessä vuoden albumiksi.


Romaniassa ja Bulgariassa sattuneessa maanjäristyksessä kuoli 1 500 ihmistä. Kaikkien aikojen tuhoisimmassa lento-onnettomuudessa Espanjan Teneriffalla sai surmansa 583 ihmistä kahden matkustajakoneen törmättyä toisiinsa kiitotiellä. Brittiläis-amerikkalainen yhtye Fleetwood Mac julkaisi LP:n Rumours. Brittiläinen Peter Gabriel julkaisi ensimmäisen sooloalbuminsa Peter Gabriel.


HUHTIKUU: Suomen markka devalvoitiin, eli sen arvoa heikennettiin 5,7 prosentilla. Sopimus Tampere-Pirkkalan lentoaseman rakentamisesta allekirjoitettiin. Sam Peckinpahin ohjaaman palkitun sotaelokuvan, Rautaristi, ensiilta Suomessa.


TOUKOKUU: Kekkonen matkusti viralliselle vierailulle Neuvostoliittoon. Matkan aikana Kekkonen ja pääministeri Aleksei Kosygin allekirjoittivat sopimuksen Kostamuksen kaivoskombinaatin rakentamisesta, joka oli kaikkien aikojen suurin suomalaisvoimin ulkomailla toteutettu rakennusprojekti. Pikajuna ja tavarajuna törmäsivät Kempeleen ja Oulun välisellä radalla, kaksi ihmistä kuoli ja 68 loukkaantui. Maailman ensimmäinen kaasuturbiinikoneilla varustettu, ja myös nopein ja suurin matkustaja-autolautta GTS Finnjet aloitti liikennöinnin Helsingin ja Lyypekin Travemünden välillä. Tapani Kansalta ilmestyi lista ykköseksi kivunnut LP Mistä rakkaus alkoi.


Lontoossa pidetyissä Eurovision laulukilpailuissa Ranska voitti Marie Myriamin esittämällä kappaleella L’oiseau et l’enfant (Lintu ja lapsi). Suomi sijoittui kilpailussa 16. Monica Aspelundin esittämällä laululla Lapponia. George Lucasin ohjaaman Tähtien sota jättimenestyselokuvatrilogian ensimmäisen elokuvan ensi-ilta.


KESÄKUU: Suomen ja Ruotsin pääministerit Kalevi Sorsa ja Thorbjörn Fälldin sopivat siitä, että maat pyrkivät yhdessä hillitsemään suomalaisten massamuuttoa Ruotsiin, jonne oli muuttanut jo yli 400 000 suomalaista.


Neuvostoliitto syytti Länsi-Euroopan kommunistipuolueita sosialististen maiden vastaisen ryhmittymän perustamisen suunnittelusta. Vallankumouksellinen amerikkalainen Apple II mikrotietokone tuli markkinoille. Jamaikalainen Bob Marley and the Wailers julkaisi LP:n Exodus.


HEINÄKUU: Kekkonen myönsi pitkin hampain professorin arvonimen poliittiselle pilapiirtäjä Kari Suomalaiselle, joka oli piirroksissaan usein osuvasti irvaillut Kekkosen vallanhimoa ja juonittelua. Helsinki-Vantaan lentoasemalla koettiin Suomen ensimmäinen lentokonekaappaustilanne, kun kahden henkilön kaappaama Neuvostoliittolaisen Aeroflotin Tupolev TU-134 -matkustajakone pakotettiin laskeutumaan kentälle.


Ruotsin kuningatar Silvia synnytti kruununperillisen, Victorian. Kiinan johtaja Deng Xiaoping palasi valtaan syrjäyttäen samalla ”Neljän koplan”. Espanja anoi EEC:n jäsenyyttä. Yhdysvaltalainen poplaulaja Donna Summer julkaisi LP:nsä I Remember Yesterday. Levyn singlelohkaisu I Feel Love soi kasarmin tuvassamme usein. Sen nopeasta bassokompista vitsailtiin: ”Sehän on jääkärin vasemman jalan tahti”.


ELOKUU: Helsinki, Espoo, Kauniainen ja Vantaa siirtyivät viimeisinä peruskoulujärjestelmään. Suomen ensi-iltansa saivat Oskar-palkittu nyrkkeilyelokuva Rocky, jonka pääosassa on Sylvester Stallone ja Federico Fellinin palkittu elokuva Fellinin Casanova, pääosassa Donald Sutherland.


Rock and rollin kuningas Elvis Aaron Presley kuoli kotonaan Gracelandissa vain 42-vuotiaana. Neuvostoliiton ydinkäyttöinen jäänmurtaja NS Arktika saavutti ensimmäisenä laivana Pohjoisnavan. Voyager 2 -luotain lähti Yhdysvalloista lennolleen kaukaiseen avaruuteen. Ranskalainen Jean-Michel Jarre julkaisi kolmannen LP:nsä Oxygène. Melodista elektronista musiikkia sisältänyt levy oli arvostelu ja myyntimenestys.


SYYSKUU: Paikoin hirmumyrskyn voiman saavuttanut syysmyrsky riehui Etelä-Suomessa 7. syyskuuta. Myrsky katkoi sähkö- ja puhelinlinjat, repi kattoja irti ja kaatoi Hämeessä noin 700 000 puuta. Jopa TV-2 pimeni osittain. Saloran pääjohtaja Jouko Nordell tunnusti yhtiön myyneen televisioita pimeille markkinoille miljoonien markkojen edestä. Syksyn sävel -laulukilpailun voitti Marion Rung kappaleella Rakkaus on hellyyttä.


Voyager 1 -luotain lähetettiin viivästyneelle matkalleen. Ugandan diktaattoripresidentti Idi Amin teloitutti julkisesti 13 poliittista vastustajaansa. Hänen valtakaudellaan Ugandassa murhattiin noin 300 000 ihmistä. Apartheidin vastustaja Steve Biko kuoli Etelä-Afrikassa selliinsä poliisin väkivallan aiheuttamiin vammoihin. Ruotsalainen iltapäivälehti Expressen totesi pääkirjoituksessaan presidentti Kekkosen olevan ”vaaraksi Suomelle”. Lehti kirjoitti, että ”Suomessa kyyristellään” ja että ”keskustelu tukahtuu, kun suomalaiset kumartavat Tamminiemen suuntaan”.


LOKAKUU: Presidentti Kekkonen käynnisti vaalikampanjansa Hämeenlinnassa. Pitämässään puheessa hän torjui syytökset, joiden mukaan hän olisi heikentänyt suomalaista parlamentarismia. Ja kansa uskoi – enää ei uskoisi. Suomalaisen YK-pataljoonan vuonna 1964 alkanut pitkä rauhanturvapalvelus Kyproksella päättyi.


Etykin ensimmäinen seurantakokous pidettiin Jugoslavian Belgradissa. Neljä palestiinalaista kaappasi Somaliaan matkanneen Lufthansan koneen ja vaati 11 Punaisen armeijakunnan jäsenen vapauttamista. Kolme kaappaajaa sai surmansa ja kaksi lentokoneen miehistön jäsentä loukkaantui. Yhdysvaltalaisen rock-yhtyeen Lynyrd Skynyrdin lentokone putosi Mississippissä, jolloin laulaja ja kitaristi sekä viisi muuta ihmistä kuolivat. David Bowie julkaisi Lplevyn ”Heroes”, joka oli arvostelumenestys.


MARRASKUU: Fouga Magister -suihkuharjoituskoneet julistettiin lentokieltoon, kun kaksi lentäjää oli saanut surmansa maahansyöksyssä Pylkönmäellä. Sisäministeriö kielsi neljän uusfasistisen järjestön toiminnan ja pidätytti puheenjohtaja Pekka Siitoinin. Edvin Laineen ohjaaman Kalle Päätalo filmatisoinnin, Viimeinen savotta, ensi-ilta.


YK:n turvallisuusneuvosto kielsi yksimielisesti aseiden viennin rotusortoa harjoittavaan Etelä-Afrikkaan. Moskovassa vietettiin lokakuun vallankumouksen näyttäviä 60-vuotisjuhlia, mukana neuvostojohdon korokkeella oli myös presidentti Kekkonen. Espanja hyväksyttiin Euroopan neuvoston jäseneksi. Norjalainen Thor Heyerdahl aloitti purjehduksen kaislaveneellään Tigris-joella todistaakseen sumerien päässeen meritse Intiaan ja Afrikkaan. Viisi kuukautta kestänyt purjehdus päättyi kuitenkin Afrikan sarven edustalle Djiboutin aluevesille. Englantilaisilta bändeiltä ilmestyi loistavat LP-levyt: Jeff Lynnen johtamalta Electric Light Orchestralta Out of the Blue ja Queenilta News of the World.


JOULUKUU: Puolustusministeriö tilasi ilmavoimille Englannista 50 kappaletta Hawk Mk 51 -suihkuharjoitushävittäjää, joita käytettäisiin myös ilmasta maahan rynnäköintiin. Espoon Vermon ravirata avattiin ja Helsingin Käpylän rata lopetti toimintansa. Risto Jarvan ohjaaman menestyselokuvan Jäniksen vuosi ensi-ilta, jonka pääosassa näyttelee Antti Litja.


Malaysian Airlinesin Boeing 737 -matkustajakone kaapattiin ja räjäytettiin ilmassa, 100 ihmistä kuoli. Pop-yhtye ABBA julkaisi viidennen LP:nsä, The Album. Hieno pop-rockin mestariteos sai hyvät arvostelut ja nousi monessa maassa listakärkeen, Suomessakin kakkoseksi.


Britannian entinen pääministeri Winston Churchill (1874–1965):


”Stettinistä Itämereltä Triesteen Adrianmerelle on laskeutunut rautaesirippu [Iron Curtain] maanosan halki. Tuon linjan takana ovat kaikki vanhojen Keski- ja Itä-Euroopan valtioiden pääkaupungit. Varsova, Berliini, Praha, Wien, Budapest, Belgrad, Bukarest ja Sofia; kaikki nämä kuuluisat kaupungit ja väestö niiden ympärillä ovat paikassa, jota minun pitää kutsua Neuvostoliiton alueeksi, ja kaikki ovat tavalla tai toisella alamaisia, eivätkä ainoastaan Neuvostoliiton vaikutusvallassa vaan todella suuressa ja joissain tapauksissa kasvavissa mitoissa Moskovan kontrollissa.” (Winston Churchillin pitämästä ”rautaesirippu” puheesta Fultonissa, Yhdysvalloissa 1945)


Yhdysvaltain presidentti Ronald Reagan (1911–2004):


” – – kiusausta julistaa itsenne hetkellisesti kaiken yläpuolelle ja leimata molemmat osapuolet [Yhdysvallat ja Neuvostoliitto] yhtä syyllisiksi, sivuuttaa historian tosiasiat ja aggressiiviset impulssit pahan valtakunnasta [Neuvostoliitosta], kutsua asevarustelukilpailua yksinkertaisesti jättimäiseksi väärinkäsitykseksi ja siten irrottautua oikean ja väärän sekä hyvän ja pahan välisestä taistelusta.”


(Ronald Reaganin Floridassa 1983 herätyskristillisille pitämästä kuuluisasta ”evil empire speech”, pahan valtakunta -puheesta. Kylmä sota, asevarustelukilpailu ja Neuvostoliiton ja Afganistanin välinen sota olivat pahimmassa vaiheessa. Reagan viittasi puheessaan Neuvostoliittoon ”pahuuden valtakuntana” ja ”pahuuden keskipisteenä” nykymaailmassa. Reagan torjui nimenomaisesti ajatuksen, että Yhdysvallat ja Neuvostoliitto olisivat molemmat vastuussa kylmästä sodasta ja käynnissä olevasta ydinasekilpailusta näiden kahden valtion välillä. Hän väitti, että konflikti oli taistelu hyvän ja pahan välillä.)


Kenraali Adolf Ehrnroothista kerrottu tarina:


Jalkaväenkenraali Adolf Ehrnrooth oli vierailulla Englannissa 1970-luvulla. Isäntänä ollut englantilainen kenraali kyseli: ”Paljonko Suomeen on sijoitettu neuvostojoukkoja?” ”Muutama satatuhatta”, Ehrnrooth vastasi. ”Sehän on valtavasti. Mihin ne on sijoitettu?” kauhistunut brittikenraali uteli. ”Noin kahden metrin syvyyteen pitkin itärajaa”, Ehrnrooth totesi.

